BOJXONA YuK DEKLARATSIYASINI TOʻLDIRISh TARTIBI TOʻGʻRISIDA
(other, 2016-04-21)

Mazkur Yoʻriqnoma “Oʻzbekiston Respublikasining tashqi iqtisodiy faoliyati toʻgʻrisida”gi Oʻzbekiston Respublikasi Qonuni, Oʻzbekiston Respublikasining Bojxona kodeksi, Oʻzbekiston Respublikasi Prezidentining “Oʻzbekiston Respublikasi Davlat bojxona qoʻmitasini tashkil etish toʻgʻrisida” 1997-yil 8-iyuldagi 1815-son Farmoni, Oʻzbekiston Respublikasi Vazirlar Mahkamasining “Oʻzbekiston Respublikasi Davlat bojxona qoʻmitasi faoliyatini tashkil etish masalalari toʻgʻrisida” 1997-yil 30-iyuldagi 374-son qarori, Oʻzbekiston Respublikasi Vazirlar Mahkamasining 372-f-son Farmoyishi, shuningdek MDH mamlakatlari bojxona xizmatlari rahbarlari kengashining “Mustaqil Davlatlar Hamdoʻstligi ishtirokchisi boʻlgan davlatlarning bojxona yuk deklaratsiyasini toʻldirish tartibi haqidagi yagona yoʻriqnomasi toʻgʻrisida”gi qaroriga muvofiq ishlab chiqilgan va tovarlarni Oʻzbekiston Respublikasining bojxona chegarasi orqali olib oʻtish paytida davlat manfaatlariga rioya etishni taʼminlash, yuridik va jismoniy shaxslarning huquqlari va manfaatlarini himoya qilishga yoʻnaltirilgan. 1.1. Mazkur Yoʻriqnomaning amal qilishi har qanday transportda yoki shaxslar yukida Oʻzbekiston Respublikasidan olib chiqilayotgan va Oʻzbekiston Respublikasiga olib kirilayotgan barcha tovarlarga, Oʻzbekiston Respublikasi bojxona chegarasi orqali mulkchilik shaklidan, mansubligi va roʻyxatga olingan joyidan qatʼi nazar, Oʻzbekiston Respublikasi hududida joylashgan jismoniy va yuridik shaxslar nomiga (manziliga) kelayotgan elektr quvvati, quvur oʻtkazgichlar orqali yetkazib berilayotgan tovarlar (neft, gaz)ga nisbatan tatbiq etiladi. 1.2. Bojxona yuk deklaratsiyasini toʻldirish tartibi toʻgʻrisidagi mazkur yoʻriqnoma bojxona yuk deklaratsiyasi (matn davomida — BYuD)ni qoʻllagan holda tovarlar va transport vositalarini (matn davomida — tovarlar) deklaratsiyalash tartibi va shaklini hamda eksport bojxona rejimlari ostida joylashtiriladigan va erkin muomala (import) uchun chiqariladigan tovarlar toʻgʻrisidagi, bojxona maqsadlari uchun zarur boʻlgan va BYuDda koʻrsatiladigan maʼlumotlar roʻyxatini belgilaydi. 1.3. BYuDni qoʻllagan holda tovarlarni deklaratsiyalash bojxona maqsadlari uchun zarur boʻlgan maʼlumotlarni BYuD blankida yozma ravishda koʻrsatish shaklida amalga oshiriladi. Boshqa bojxona rejimlari ostida joylashtiriladigan tovarlarni deklaratsiyalash shakli va tartibi, shuningdek, bunday hollarda bojxona maqsadlari uchun zarur boʻlgan maʼlumotlar roʻyxati mazkur yoʻriqnoma qoidalarini hisobga olgan holda Oʻzbekiston Respublikasi DBQ meʼyoriy hujjatlari bilan belgilanadi. 1.4. Mazkur Yoʻriqnomada asosiy tushunchalar quyidagi mazmunda qoʻllaniladi: — tovarlar — oldi-sotdi yoki ayirboshlash obyektlari boʻlgan har qanday koʻchma mulk, shu jumladan valyuta va valyuta boyliklari, elektr, issiqlik va boshqa turdagi quvvatlar, aqliy mulk obyektlari, bajarilgan ishlar va koʻrsatilgan xizmatlarning natijalari, shuningdek yoʻlovchi va tovarlarni tashish uchun qoʻllaniladigan transport vositalaridan tashqari transport vositalari, shu jumladan konteynerlar va boshqa transport (tashish) uskunalari; — turkum — transport qoidalariga muvofiq bitta transport hujjati (yukxat, konosament va hokazolar) boʻyicha bitta oluvchi nomiga (manziliga) joʻnatiladigan, shuningdek bitga pochta yukxati bilan joʻnatiladigan yoki Oʻzbekiston Respublikasi bojxona chegarasi orqali oʻtayotgan bitta shaxsning qoʻl yuki va yukida olib oʻtiladigan tovarlar; — shaxs — mulkchilik shakli, roʻyxatga olingan joyi va mansubligidan qatʼi nazar yuridik shaxslar, shuningdek jismoniy shaxslar; — joʻnatuvchi — oʻz nomidan tovarlarni tashish uchun tashuvchiga u bilan tuzilgan shartnomaga muvofiq beruvchi va u haqidagi maʼlumotlar transport hujjatlarida koʻrsatilgan shaxs, tovarlar bojxona rejimi oʻzgargan hollarda esa — BYuDga muvofiq bunday tovarlar ilgari, koʻrsatilayotganidan oldingi bojxona rejimi ostida joylashgan, u haqidagi maʼlumotlar BYuDda (2-ustun) koʻrsatilgan shaxs; — oluvchi — oʻzi bilan tuzilgan shartnomaga muvofiq yuk tashishni amalga oshiradigan tashuvchi berishi shart boʻlgan, tashilgan tovarlarni oʻz nomidan qabul qilib oladigan va u haqda maʼlumotlar transport hujjatlarida koʻrsatilgan shaxs, tovarlar bojxona rejimi oʻzgargan hollarda esa — BYuD topshirish vaqtida deklaratsiyalangan tovarlarni, ularning bojxona rasmiylashtiruvidan keyin bojxona organlaridan oʻz tasarrufiga oʻz nomidan olish vakolatlariga ega boʻlgan shaxs; — moliyaviy tartiblashtirish uchun javobgar boʻlgan shaxs — tashqi savdoga oid oldi-sotdi yoki almashish bitimini tuzgan va ular boʻyicha hisob-kitoblar qilish uchun javobgar shaxs; — deklarant — tovarlarni olib oʻtuvchi, tovarlar va transport vositalarini oʻz nomidan deklaratsiya qiluvchi, taqdim etuvchi va taklif etuvchi shaxs yoki tovarlarni olib oʻtuvchi shaxs nomidan ish yurituvchi bojxona brokeri; — bojxona brokeri — bojxona brokeri sifatida faoliyat yuritish huquqi uchun Oʻzbekiston Respublikasi DBQ litsenziyasini olgan Oʻzbekiston Respublikasining yuridik shaxsi; — tashuvchi — haqiqatda tovarlarni olib oʻtuvchi yoki transport vositasidan foydalanish uchun javobgar shaxs; — transport hujjati — transport yukxati, konosament yoki tashish shartnomasi yoxud tovarlarni xalqaro tashish va (yoki) ularni bojxona nazorati ostida Oʻzbekiston Respublikasi bojxona hududidan tashib oʻtish boʻyicha boshqa shartnomaning tuzilganligini tasdiqlovchi oʻzga hujjatlar. — bojxona nazorati — ijro nazorati Oʻzbekiston Respublikasi bojxona idoralari zimmasiga yuklatilgan bojxona ishlari toʻgʻrisidagi Oʻzbekiston Respublikasi qonun hujjatlari va shuningdek, xalqaro shartnomalarga rioya etilishini taʼminlash maqsadida Oʻzbekiston Respublikasi bojxona idoralari tomonidan amalga oshiriladigan chora-tadbirlar majmui; — bojxona rejimi — Oʻzbekiston Respublikasi bojxona chegarasi orqali olib oʻtiladigan tovarlar va transport vositalari maqomini bojxona maqsadlari uchun belgilab beruvchi qoidalar majmui; — bojxona rasmiylashtiruvi — tovarlar va transport vositalari ustidan bojxona nazoratini taʼminlash maqsadida bojxona idoralarining mansabdor shaxslari tomonidan oʻtkaziladigan operatsiyalar majmui. 1.5. Oʻzbekiston Respublikasi bojxona chegarasi orqali olib oʻtiladigan tovarlar, bojxona rejimi oʻzgaradigan tovarlar, shuningdek Oʻzbekiston Respublikasi qonun hujjatlari bilan belgilanadigan holatlarda boshqa tovarlar bojxona organlariga BYuD topshirish yoʻli bilan deklaratsiyalanishi shart. 1.6. BYuD komplekti risola shakliga keltirilgan, oʻzidan nusxa koʻchiruvchi, raqamlangan B1 (asosiy varaq) shaklidagi 6 ta varaqdan iborat boʻladi va mazkur yoʻriqnomada koʻzda tutilgan hollarda BD2 (qoʻshimcha varaqlar) shaklidan tashkil topib, ularning har biri oʻz nomi va tartib raqamiga ega. Mazkur Yoʻriqnomaning 1 va 1a-son ilovalar*ida BD1 (asosiy varaq) shakli va BD2 (qoʻshimcha varaqlar) shaklidagi BYuD blanki namunalari keltirilgan 1.7. BYuD bitta shartnomaga muvofiq olib oʻtilayotgan tovarlarning har bir turkumi uchun toʻldiriladi, bunday tovarlarga nisbatan bir xil bojxona rejimi oʻrnatilgan boʻlishi shart. Agar turkumdagi tovarlarga nisbatan turli bojxona rejimlari oʻrnatilgan boʻlsa, bu holda toʻldiriluvchi bojxona yuk deklaratsiyalari soni bojxona rejimlari soniga muvofiq boʻlishi lozim. Bitta BYuDda quyidagi maʼlumotlar koʻrsatilishi mumkin; bir xil bojxona rejimi ostida joylashtirilgan, bir taqvim oyi davomida bitta shartnomaga muvofiq quvur oʻtkazgich transportida olib oʻtiladigan tovarlar toʻgʻrisida; bir xil bojxona rejimi ostida joylashtirilgan, bir chorak davomida bitta shartnomaga muvofiq elektr uzatish tarmoqlari boʻyicha olib oʻtiladigan elektr quvvati toʻgʻrisida; bitta shartnomaga muvofiq oldi-sotdi yoki almashish obyektlari hisoblanadigan bajarilgan ishlar, xizmatlar koʻrsatish natijalari toʻgʻrisida; Oʻzbekiston Respublikasi DBQ meʼyoriy hujjatlari bilan belgilanadigan hollarda boshqa belgilarga ega boʻlgan tovarlar toʻgʻrisida. 1.8. Oʻzbekiston Respublikasi DBQ meʼyoriy hujjatlarida boshqa holatlar nazarda tutilmagan boʻlsa, bir turdagi bojxona toʻlovlariga tortiladigan, bir mamlakatdan kelib chiqqan yoki kelib chiqish mamlakati nomaʼlum boʻlgan, Tashqi iqtisodiy faoliyat tovar nomenklaturasiga (matn davomida — TIF TN) muvofiq bitta toʻqqiz belgili kod bilan tasnif qilinadigan bir nomdagi, tur va rusumdagi tovarlar toʻgʻrisidagi maʼlumotlar BYuDda faqat BYuD asosiy varagʻini qoʻllagan holda tovarlarni deklaratsiyalashda koʻrsatilishi mumkin. 1.9. Bir necha nomdagi tovarlarni deklaratsiya qilishda BYuDning ajralmas qismi hisoblanadigan qoʻshimcha varaqlar (BD2 shakli) qoʻllanadi. Agar Oʻzbekiston Respublikasi DBQ meʼyoriy hujjatlarida boshqa holatlar nazarda tutilmagan boʻlsa bir turdagi bojxona toʻlovlariga tortiladigan, bir mamlakatdan kelib chiqqan yoki kelib chiqish mamlakati nomaʼlum boʻlgan, har biri TIF TNga muvofiq bitta toʻqqiz belgili kod bilan tasnif qilinadigan uch nomdagi, tur va rusumdagi, BYuDda deklaratsiya qilinadigan tovarlar toʻgʻrisidagi maʼlumotlar bitta qoʻshimcha varaqda koʻrsatilishi mumkin. 1.10. Bitga BYuDda (BD1 va BD2 shakllari) 100 ta nomdagi tovarlar toʻgʻrisidagi maʼlumotlarni koʻrsatish mumkin (asosiy varaqqa bir vaqtning oʻzida 33 tadan ortiq boʻlmagan qoʻshimcha varaqlar ilova qilinishi mumkin). Qoʻshimcha varaqlarni toʻldirish qoidalari BYuD asosiy varagʻi tegishli ustunlarini toʻldirish qonunlari bilan bir xildir (“A” ustuni bundan mustasno boʻlib, u qoʻshimcha varaqlarda deklarant tomonidan toʻldirilmaydi). 1.11. BYuDda oʻchirib tashlash va dogʻlar boʻlmasligi kerak. Har qanday tuzatishlar xato maʼlumotlarni chiziq tortib oʻchirish, tegishli maʼlumotlarni yozuv mashinkasida yoki qoʻlda yozish yoʻli bilan amalga oshiriladi. Har bir toʻgʻrilash vakolatli shaxs imzosi va deklarant muhri bilan tasdiqlanadi. 1.12. BYuD oʻzbek (rus) tilida kompyuterning yozuv qurilmasida yoki yozuv mashinkasida toʻldiriladi. Ayrim hollarda qiymat koʻrsatkichlarini (faktura va bojxona qiymatlarini) bojxona idoralari ruxsati bilan qoʻlda yozish mumkin, lekin bunda ularning qiymati 9 belgili sondan ortiq boʻlishi lozim. BYuD blanklari oʻqib boʻlmaydigan qilib toʻldirilsa, ular bojxona deklaratsiyasi sifatida bojxona idoralari tomonidan rasmiylashtirish uchun qabul qilinmaydi. 1.13. Agar BYuD biror ustunining matn maʼlumotlari ilgari toʻldirilgan ustunning matn maʼlumotlarini takrorlasa, bu ustunda ilgari toʻldirilgan ustunga “_____-son ustunga qaralsin” shaklidagi havola keltirilishi mumkin. Kodlarga nisbatan bunday havolalar qoʻllanmaydi. 1.14. Ayrim turdagi tovarlar uchun, agar ularga nisbatan bojxona bojlari va soliqlar undirilmasa, shuningdek iqtisodiy siyosat chora-tadbirlari (litsenziyalash, kvotalash va hokazo) qoʻllanmasa, qoʻshimcha varaqlar oʻrniga spetsifikatsiyalar, oʻrash-joylash varaqlari yoki ayrim tovarlar turlari uchun roʻyxatlar shaklidagi tovarlar roʻyxati qoʻllanishiga yoʻl qoʻyiladi. Bunday roʻyxatda tovarlarning nomlari, TIF TNga muvofiq ularning kodlari, soni, brutto vazni va boj qiymati koʻrsatiladi. 1.15. BYuD birorta ustunida koʻrsatilgan maʼlumotlarni (korxona nomi, vagon, konteyner raqami va hokazo) qayd etish uchun joy mavjud boʻlmagan hollarda ularning varaqning orqa tomonida koʻrsatilishiga yoʻl qoʻyiladi. Bunday yozuv deklarantning imzosi va muhri bilan tasdiqlanadi, tegishli ustunda esa “orqa tomoniga qarang” belgisi qoʻyiladi. Shuningdek, BYuD asosiy varagʻining orqa tomonidan boshqa nazorat qiluvchi organlarning shtamp va imzolarini qoʻyish uchun foydalanishga yoʻl qoʻyiladi. 1.16. BYuD blanklaridan deklarantlarning mazkur Yoʻriqnomada nazarda tutilmagan boshqa axborotni kiritish uchun foydalanishlariga yoʻl qoʻyilmaydi. 1.17. BYuDning bojxona organi tomonidan qabul qilinishi uni roʻyxatdan oʻtkazish yoʻli bilan rasmiylashtiriladi. Bojxona idorasi deklaratsiya va qoʻshimcha varaqlarni roʻyxatdan oʻtkazish uchun BYuD asosiy varagʻining 7-ustunida va har bir qoʻshimcha varaq “A” ustunining pastki qismiga mazkur yoʻriqnomaning 3.4-bandida keltirilgan chizma boʻyicha roʻyxat raqamini va sanasini qoʻyib roʻyxatdan oʻtkazadi. BYuD qabul qilinganligi rasmiylashtirilgan vaqtdan boshlab u yuridik ahamiyatga ega boʻlgan faktlar toʻgʻrisida guvohlik beruvchi hujjat hisoblanadi. 1.18. Rasmiylashtirilgan BYuD varaqlari quyidagi tarzda taqsimlanadi: — birinchi varaq — bojxona organlari yigʻma jildida qoladi; — ikkinchi varaq — OʻzR DBQ statistika hisoboti uchun; — uchinchi varaq — deklarantga qaytariladi; — toʻrtinchi varaq — bojxona toʻlovlari hisobini olib boruvchi bojxona idorasi uchun; — beshinchi varaq — tovarlarni olib chiqishda tovar transport hujjatlari bilan birgalikda belgilangan mamlakatga yuboriladi; tovarlarni olib kirishda tovarni oluvchiga qaytariladi; — olishni varaq — tovar eksportchisi/importchisi uchun. 1.19. BYuD elektron koʻchirma nusxasining hajmi, tuzilmasi va bojxona organiga taqdim etish tartibi Oʻzbekiston Respublikasi DBQ boshqa meʼyoriy hujjatlari bilan belgilanadi. 1.20. Oʻzbekiston Respublikasi bojxona chegarasi orqali olib oʻtiladigan, qiymati eng kam oylik ish haqi belgilangan miqdorining oʻn baravarigacha boʻlgan tovarlarga BYuD taqdim etilmaydi va tovarlar tovarga ilova etiluvchi hujjatlar asosida (qonun hujjatlarida koʻzda tutilgan hollar bundan mustasno) oʻtkaziladi. 1.21. Ayrim toifadagi tovarlarni deklaratsiya qilishda Oʻzbekiston Respublikasi DBQ oʻz vakolatlari doirasida BYuDni toʻldirish xususiyatlarini belgilashga haqli. 1.22. BYuDda bojxona maqsadlari uchun zarur maʼlumotlarni koʻrsatish tartibi, tovarlarni vaqtinchalik yoki notoʻliq, davriy bojxona deklaratsiyasini qoʻllagan holda deklaratsiya qilishda Oʻzbekiston Respublikasi DBQning boshqa meʼyoriy hujjatlari bilan, mazkur yoʻriqnoma qoidalarini hisobga olgan holda belgilanadi. 1.24. Bojxona rasmiylashtiruvi va bojxona nazorati yakunlanganidan keyin BYuD birinchi varagʻi bojxona organining maxsus arxiviga saqlash uchun joʻnatiladi. Rasmiylashtirilgan BYuDlar qatʼiy moliyaviy hisobot hujjatlarini saqlash uchun belgilab qoʻyilgan tartibda saqlanadi. BYuDlarni saqlash muddati eksport bojxona rejimiga muvofiq olib chiqiladigan tovarlar uchun 10 yildan, boshqa bojxona rejimlari uchun 5 yildan iborat boʻladi. Belgilangan saqlash muddatlari tugaganidan soʻng ular Oʻzbekiston Respublikasi DBQ tashkil etgan maxsus komissiya tomonidan yoʻq qilinadi. Tovarlarning bojxona chegaralarini kesib oʻtishi, olib kirish olib chiqish muddatlariga rioya etilishi ustidan nazoratni nazarda tutuvchi bojxona rejimi ostida tovarlarni joylashtirishda BYuD tegishli bojxona rejimining amal qilish muddati davomida maxsus nazorat ostida boʻladi. BYuD qolgan varaqlarini saqlash, hisobga olish va yoʻq qilish tartibi boshqa meʼyoriy hujjatlar bilan belgilanadi. 2.1. Eksport — shunday rejimki, bunda tovarlar ularni qaytadan olib kelish majburiyatisiz bojxona hududi tashqarisiga olib chiqiladi. Eksport rejimida tovarlarni olib chiqish bojxona toʻlovlari toʻlangan, iqtisodiy siyosat chora-tadbirlariga rioya qilingan va qonun hujjatlarida nazarda tutilgan boshqa talablar bajarilgan sharoitda amalga oshiriladi. Yuridik shaxslar tomonidan eksport bojxona rejimi ostiga joylashtiriladigan tovarlarning bojxona rasmiylashtiruvida mazkur rasmiylashtiruvini amalga oshiruvchi bojxona idoralariga quyidagi hujjatlar taqdim etiladi: — TIF qatnashchisining guvohnomasi va roʻyxat varaqchasi; — tegishli vakolatli idoralarda roʻyxatga olingan kontrakt (shartnoma, bitim); — litsenziya (litsenziyalash talab etiladigan tovarlar uchun); — qonun hujjatlarida nazarda tutilgan hollarda hisob-kitoblar toʻgʻrisida vakolatli banklar tomonidan berilgan maʼlumotnoma; — transportga oid va tovarlarga ilova qilinuvchi hujjatlar; — zarur hollarda kelib chiqish sertifikati, muvofiqlik sertifikati, fitosanitariya va veterinariya sertifikatlarini taqdim etish; — bojxona yuk deklaratsiyasi; — zarur hollarda vakolatli organlar ruxsatnomasi. Jismoniy shaxslar tomonidan eksport bojxona rejimida joylashtiriladigan tovarlarning bojxona rasmiylashtiruvida mazkur rasmiylashtirishni amalga oshiradigan bojxona organlariga quyidagi hujjatlar taqdim etiladi; — transportga oid va tovarga ilova qilinuvchi hujjatlar (tovarlar qoʻl yukida yoki yuk tarzida olib oʻtiladigan hollardan tashqari); — zarur hollarda kelib chiqish, muvofiqlik, fitosanitariya va veterinariya sertifikatlarini taqdim etish; — bojxona yuk deklaratsiyasi; — zarur hollarda vakolatli organlarning ruxsatnomasi. Eksport rejimida olib chiqishda tovarlar soliqlardan ozod qilinadi yoki soliqlarning toʻlangan summalari qonun hujjatlariga muvofiq qaytarilishi kerak. Tovarlarni eksport rejimida chiqarishda tovarlar bojxona deklaratsiyasi qabul qilingan kunda qanday holatda boʻlgan boʻlsa bojxona hududidan tashqariga shu holda chiqarilishi lozim, tovarlarning tabiiy eskirishi yoxud transportda tashish va saqlashning meʼyordagi sharoitlarida kamayishi natijasida tovarlar holatining oʻzgarishi bundan mustasno. 2.2. Amaldagi qonun hujjatlariga muvofiq Oʻzbekiston Respublikasi bojxona hududidan olib chiqish taqiqlangan tovarlar eksport bojxona rejimi ostida joylashtirilishi mumkin emas. 2.3. Oldi-sotdi yoki almashish obyektlari boʻlib hisoblanmaydigan quyidagi tovarlar kontraktlarni taqdim etishsiz Oʻzbekiston Respublikasidan tashqariga oʻtkaziladi: — tovarlarning sarflanadigan namunalari; — sarflanadigan tovarlar; — reklama materiallari va esdalik buyumlar; Bunday tovarlarni chiqarish oʻz faoliyat zonasida tovarlarni olib oʻtish amalga oshirilayotgan Oʻzbekiston Respublikasi bojxona qoʻmitasi boshqarma boshligʻining qaroriga koʻra, tovarlarni olib oʻtayotgan shaxslarning yozma arizasi asosida amalga oshiriladi. Koʻrsatilgan tovarlar Oʻzbekiston Respublikasining iqtisodiy manfaatlariga zarar yetkazish mumkinligiga, shuningdek ulardan boshqa maqsadlarda foydalanishga yoʻl qoʻymaydigan miqdorda oʻtkaziladi. 3.1. Deklarant tomonidan BYuDning quyidagi ustunlari toʻldiriladi: raqamli — 1, 2, 3, 4, 5, 6, 8, 9, 11, 12, 13, 14, 16, 17, 17a, 18, 19, 20, 21, 22, 23, 24, 25, 26, 28, 29, 31, 32, 33, 34, 35, 36, 37, 38, 39, 40, 41, 42, 43, 44, 45, 46, 47, 48, 50, 54; harfli — A (faqat BYuD asosiy varagʻida), V va S, 3.3-bandda koʻzda tutilgan hollarda. BYuD qolgan ustunlari Oʻzbekiston Respublikasining boshqa meʼyoriy hujjatlarida koʻzda tutilgan hollarda toʻldiriladi. 3.2. Bojxona organlarining mansabdor shaxslari tomonidan 7, D va A (faqat qoʻshimcha varaqlarda) ustunlari toʻldiriladi. 3.3. Ustunlarini deklarant tomonidan toʻldirish tartibi: 1-ustun “Deklaratsiya turi” Ustunning birinchi boʻlimchasida tovarlarni olib oʻtishning yoʻnalishi koʻrsatiladi — “EK”. Ustunning ikkinchi boʻlimchasida Tovarlarni bojxona chegarasi orqali olib oʻtish rusum qoidalari tasnifnomasi (klassifikatori)ga muvofiq bojxona rejimining ikki belgili kodi koʻrsatiladi (2-son ilova). Uchinchi boʻlimchada koʻrsatiladi: Uchinchi boʻlimchada koʻrsatiladi: 1 — agar eksportchi tomonidan uning oʻzi tomonidan ishlab chiqarilgan mahsulot olib chiqilsa; 0 — agar eksportchi tomonidan u ishlab chiqarmagan mahsulot olib chiqilsa 2-ustun. “Joʻnatuvchi” Ustunda tovarni joʻnatuvchi toʻgʻrisidagi maʼlumotlar koʻrsatiladi. Agar tovarni joʻnatuvchi yuridik shaxs boʻlsa, uning toʻliq nomi va joylashgan yeri (yuridik manzili) koʻrsatiladi. Agar joʻnatuvchi nomidan yuridik shaxsning tuzilmaviy boʻlinmasi harakat qilsa, tuzilmaviy boʻlinmaning toʻliq nomi va joylashgan yeri (yuridik manzili), shuningdek yuridik shaxs toʻgʻrisidagi yuqorida qayd etilgan maʼlumotlar koʻrsatiladi. Agar joʻnatuvchi jismoniy shaxs boʻlsa, uning familiyasi, ismi, otasining ismi va uning doimiy yashash joyi manzili, shuningdek uning shaxsini tasdiqlovchi hujjat toʻgʻrisidagi maʼlumotlar koʻrsatiladi. Ustunning yuqori qismi oʻng tomonida “№” belgisidan keyin joʻnatuvchining “Korxona va tashkilotlar umumiy tasnifnomasi” (KTUT)ga muvofiq sakkiz belgili kodi koʻrsatiladi, joʻnatuvchining nomidan uning tuzilmaviy boʻlinmasi harakat qilgan hollarda esa boʻlinmaning KTUT kodi koʻrsatiladi. Xorijiy davlatlarning diplomatik vakolatxonalari, xalqaro tashkilotlari va birlashmalarga tegishli tovarlar deklaratsiya qilinganda akkreditatsiya kodi (Tashqi ishlar vazirligi roʻyxatining muddati) koʻrsatiladi. Ustunning pastki qismida “№” belgisidan keyin tashkilotlarning tashqi iqtisodiy faoliyat qatnashchisi sifatida Oʻzbekiston Respublikasi TIAVdan olgan roʻyxat raqami, shuningdek sertifikat berilgan sana koʻrsatiladi. Agar joʻnatuvchi jismoniy shaxs boʻlsa, yuqori qismning oʻng tomonida “№” belgisidan keyin, kod (KTUT) oʻrnida 00000001 raqamlari qoʻyiladi, ustunning pastki qismida “№” belgisidan keyin “FL” (jismoniy shaxs — “JSh”) harfiy belgisi qoʻyiladi. Keyin esa Maʼmuriy-hududiy boʻlinishi belgilash tizimiga muvofiq ravishda aholi punktining kodi kasr orqali beriladi (11-ilova). 3-ustun. “Qoʻshimcha varaqlar” Agar qoʻshimcha varaqlar qoʻllansa, bu ustun toʻldiriladi. Ustunning birinchi boʻlimchasida varaqning tartib raqami koʻrsatiladi, ikkinchisida qoʻshimcha varaqlarni ham qoʻshgan holda taqdim etiladigan BYuD varaqlarining umumiy soni beriladi. Masalan, agar ikkita qoʻshimcha varaq bilan bitta deklaratsiya mavjud boʻlsa, deklaratsiyada — 1/3; birinchi qoʻshimcha varaqda 2/3; ikkinchi qoʻshimcha varaqda — 3/3 koʻrsatilishi kerak. 4-ustun. “Yuklab joʻnatish spetsifikatsiyalari” Qoʻshimcha varaqlar oʻrniga tovarlar roʻyxati berilganda toʻldiriladi. Ilova qilingan varaqlarning umumiy soni koʻrsatiladi. 5-ustun. “Tovarlarning barcha nomlari” Ustunda tovarlar deklaratsiya qilinayotgan turkumining BYuD asosiy va qoʻshimcha varaqlari 31-ustunlarida koʻrsatilgan nomlari umumiy miqdori qoʻyiladi. 6-ustun. “Joylar soni” Ustunda tovarlar deklaratsiya qilinayotgan turkumining yuk oʻrinlari umumiy miqdori koʻrsatiladi. Sochiluvchi, quyiluvchi tovarlar va quvur oʻtkazgich transporti orqali, elektr uzatgich liniyalari orqali oʻtkaziladigan, shuningdek uyulgan tovarlarni olib oʻtishda ustunda “0” qoʻyiladi. Konteynerlarda, qutilar yoki tagliklarda tashiladigan tovarlar uchun tegishli ravishda konteynerlar, qutilar, tagliklar miqdori koʻrsatiladi. Bir vaqtning oʻzida yuqoridagi ikkita xatboshida koʻrsatilgan belgilarga ega boʻlgan tovarlarni deklaratsiya qilishda konteyner, quti, tagliklarning umumiy soni koʻrsatiladi. 8-ustun. “Oluvchi” Ustunda tovarlarni oluvchi toʻgʻrisidagi maʼlumotlar beriladi: yuridik shaxsning nomi (jismoniy shaxs uchun — ism-sharifi), uning joylashgan yeri (manzili), shu jumladan u joylashgan erdagi mamlakatning qisqacha nomi. Qoʻshimcha varaqda ustun toʻldirilmaydi. 9-ustun. “Moliyaviy tartiblashtirish uchun javobgar shaxs” Ustunda yuridik shaxsning nomi va pochta manzili yoki tashqi savdo bitimini tuzgan va oldi-sotdi yoki almashish bitimi boʻyicha aniq hisob-kitoblar uchun javobgar boʻlgan jismoniy shaxsning ism-sharifi, manzili va shaxsini tasdiqlovchi hujjat toʻgʻrisidagi maʼlumotlar koʻrsatiladi. Ustunning yuqori qismida “№” belgisidan keyin shaxsning KTUTga muvofiq 8 belgili kodi koʻrsatiladi. Ustunning pastki qismi xuddi 2-ustundagi kabi tartibda toʻldiriladi. Tovarni joʻnatuvchi eksportchi boʻlgan hollarda 2-ustunga havola beriladi (yaʼni, 2-ustunga qaralsin). Tovarlar tekin asosda amalga oshiriladigan bitimlar boʻyicha oʻtkazilgan hollarda ustun toʻldirilmaydi. 11-ustun. “Savdo qiluvchi mamlakat” Ustunda Jahon mamlakatlari tasnifnomasiga muvofiq savdo qiluvchi mamlakatning raqamli kodi koʻrsatiladi (3-son ilova). BYuD 9-ustunida koʻrsatilgan shaxs bilan shartnoma tuzgan shaxs roʻyxatga olingan va doimiy yashayotgan, bu shartnomaga muvofiq tovarlar Oʻzbekiston Respublikasi bojxona chegarasi orqali olib oʻtiladigan yoki uni bajarish maqsadida Oʻzbekiston Respublikasi bojxona chegarasi orqali olib oʻtiladigan tovarlarning bojxona rejimi oʻzgartiriladigan mamlakat savdo qiluvchi mamlakat deb hisoblanadi. Agar BYuDda deklaratsiya qilinadigan tovarlar Oʻzbekiston Respublikasi bojxona chegarasi orqali olib oʻtilsa yoki Oʻzbekiston Respublikasi bojxona chegarasi orqali olib oʻtiladigan tovarlarning bojxona rejimi shartnomaning bajarilishi bilan bogʻliq boʻlmagan holda bojxona rejimi oʻzgartirilsa ustun toʻldirilmaydi. 12-ustun. Bu ustunda deklaratsiya qilinadigan tovarlarning asosiy va qoʻshimcha varaqlar 45-ustunida koʻrsatilgan tovarlar qiymatlari summasi sifatida olingan umumiy qiymati qoʻyiladi. 13-ustun. Ustunda deklaratsiya bojxona rasmiylashtiruviga qabul qilingan sanaga AKD1 dollarining Oʻzbekiston Respublikasi Markaziy banki tomonidan Oʻzbekiston Respublikasi milliy valyutasiga nisbatan belgilangan kursi koʻrsatiladi. 14-ustun. “Deklarant” Ustunda tovarlar deklaranti toʻgʻrisidagi maʼlumotlar koʻrsatiladi. Tovarlarni deklaratsiya qiluvchi tashkilotning nomi va pochta manzili koʻrsatiladi. Ustunning yuqori qismida “№” belgisidan keyin shu tashkilotning “Korxonalar va tashkilotlar umumiy tasnifnomasi” (KTUT)ga muvofiq 8 belgili kodi koʻrsatiladi. Ustunning pastki qismida, mazkur tashkilot bojxona brokeri boʻlgan taqdirda, tovarlarni shartnoma asosida bojxona brokeri sifatida deklaratsiya qilish huquqini beruvchi, Oʻzbekiston Respublikasi Davlat bojxona qoʻmitasi tomonidan berilgan litsenziyaning raqami, berilgan sanasi koʻrsatiladi. Mustaqil deklaratsiya qilingan holatlarda ustunning pastki qismi 2-ustundagi tartibda toʻldiriladi. 16-ustun. “Kelib chiqish mamlakati” Ustunda “Jahon mamlakatlari tasnifnomasi”ga muvofiq tovar kelib chiqish mamlakatining qisqacha nomi koʻrsatiladi (3-son ilova). Agar bojxona rasmiylashtiruvi vaqtida kelib chiqish mamlakati nomaʼlum boʻlsa, bu holda ustunda “nomaʼlum” deb koʻrsatiladi. Agar tovar turli mamlakatlardan kelib chiqqan boʻlsa, bu holda ustunda “turli” deb koʻrsatiladi. 17-ustup. “Tayinlangan mamlakat” Ustunda Jahon mamlakatlari tasnifnomasiga (3-son ilova) muvofiq tayinlangan mamlakatning qisqacha nomi koʻrsatiladi. 17a-ustun. “Tayinlangan mamlakat kodi”. Ustunda Jahon mamlakatlari tasnifnomasiga (3-son ilova) muvofiq tayinlangan mamlakatning raqamli kodi koʻrsatiladi. 18-ustun “Joʻnatishdagi transport vositasi” Ustunda Oʻzbekiston Respublikasi bojxona chegarasidagi oʻtkazish punktiga yetkazib berish uchun tovarlar yuklatishi kerak boʻlgan transport vositalari toʻgʻrisidagi maʼlumotlar koʻrsatiladi. Ustunning chap boʻlimchasida transport vositalarining soni qoʻyiladi, boʻsh joydan keyin esa tovarlar bojxona chegarasidagi oʻtkazish punktiga joʻnatish uchun yuklanadigan transport vositasi toʻgʻrisidagi maʼlumotlar koʻrsatiladi (dengiz yoki daryo kemasining nomi, reys raqami va havo kemasining bort raqami, temir yoʻl vagonining raqami, yoʻl-transport vositasining roʻyxat raqami va shu tarzdagi maʼlumotlar). Barcha maʼlumotlarni koʻrsatish imkoniyati boʻlmaganda “orqa tomoniga qaralsin” havolasi berilib, BYuD varaqlari orqa tomonida transport vositalari raqamlari koʻrsatiladi. Ustunning oʻng boʻlimchasida Jahon mamlakatlari tasnifnomasiga muvofiq ravishda (3-son ilova) transport vositasi tegishli boʻlgan mamlakatning raqamli kodi koʻrsatiladi. 19-ustun. “Konteyner” Ustunda koʻrsatiladi: — “1” — agar tovar konteynerda oʻtkazilsa; — “0” — agar tovarlar konteynerda olib oʻtkazmasa. 20-ustun. “Etkazib berish shartlari” Agar deklaratsiya qilinadigan tovarlar Oʻzbekiston Respublikasi bojxona chegarasi orqali haqi toʻlanadigan shartnomaga muvofiq oʻtkazilsa, ustun toʻldiriladi. Ustunning birinchi boʻlimchasida Etkazib berish shartlari tasnifnomasiga muvofiq yetkazib berish shartlarining raqamli kodi koʻrsatiladi (4-son ilova). Ustunning ikkinchi boʻlimchasida Etkazib berish shartlari tasnifnomasiga muvofiq kontrakt boʻyicha tovarni yetkazib berish shartlarining harfli kodlari koʻrsatiladi. (4-ilova). Bunda geografik punkt va valyuta tushumining olti raqamli kelib tushish muddati koʻrsatiladi. Ularning har bir jufti nuqtalar bilan ajratiladi va tegishli ravishda kun, oy va yilni anglatadi. Ustunning uchinchi boʻlimchasida oldi-sotdi shartnomasi shartlariga muvofiq ravishda eksport qilinadigan tovar uchun qoʻllanadigan hisob-kitoblar shaklining ikki belgili raqamli kodi koʻrsatiladi: “10” — akkreditiv; “20” — inkasso; “30” — oʻtkazma; “40” — akkreditiv/inkasso; “50” — akkreditiv/oʻtkazma; “60” — inkasso/oʻtkazma; “70” — akkreditiv/inkasso/oʻtkazma. Tovarlarni oldi-sotdi shartnomasidan farq qiluvchi shartnoma boʻyicha olib chiqishda yoki shartnoma yoxud tomonlarning maqsadlarini tasdiqlovchi boshqa hujjatlar mavjud boʻlmaganda ustun toʻldirilmaydi. Hisob-kitoblarning aralash shakllari qoʻllangan hollarda ustunda mutlaq ifodada ustuvor boʻlgan shakl koʻrsatiladi. Barter operatsiyalarida, shuningdek kontraktlar (shartnomalar)ni bajarishda hisob-kitoblar Oʻzbekiston Respublikasi milliy valyutasida koʻrsatilganda valyuta tushumi kelib tushgan sana koʻrsatilmaydi va uchinchi boʻlimcha toʻldirilmaydi. 21-ustun. “Transport vositasi chegarada” Ustunda tovarlar haqiqatan Oʻzbekiston Respublikasi bojxona chegarasi orqali olib oʻtiladigan transport vositalari toʻgʻrisidagi maʼlumotlar koʻrsatiladi. Ustunning chap boʻlimchasida transport vositalarining miqdori qoʻyiladi, boʻsh joydan keyin tovarlar bojxona hududidan tashqariga olib chiqiladigan transport vositasi toʻgʻrisidagi maʼlumotlar koʻrsatiladi (dengiz yoki daryo kemasining nomi, reys raqami va havo kemasining bort raqami, temir yoʻl vagoni raqami, yoʻl transport vositasining roʻyxat raqami va shu tarzdagi maʼlumotlar). Barcha maʼlumotlarni koʻrsatishning imkoni boʻlmaganda “orqa tomoniga qaralsin” havolasi keltiriladi, BYuD varaqlarining orqa tomonida transport vositalarining raqamlari koʻrsatiladi. Ustunning oʻng boʻlimchasida transport vositasi tegishli boʻlgan mamlakatning raqamli kodi koʻrsatiladi. Kod Jahon mamlakatlari tasnifnomasiga muvofiq koʻrsatiladi (3-ilova). Tovarlar bojxona hududidan tashqariga olib chiqiladigan transport vositasi toʻgʻrisida deklarantda maʼlumotlar mavjud boʻlmagan hollarda (tovarlar bojxona nazorati ostida qayta yuklaganda) ustun toʻldirilmaydi. 22-ustun. “Valyuta va tovarlarning umumiy faktura qiymati” Ustunning chap boʻlimchasida kontrakt (shartnoma) valyutasining raqamli kodi Valyutalar tasnifnomasiga muvofiq koʻrsatiladi (5-son ilova). Kontrakt (shartnoma) valyutasi deganda kontrakt (shartnoma)ga muvofiq tovar yetkazib beriladigan valyuta tushuniladi. Kontrakt (shartnoma) valyutasi deganda kontrakt (shartnoma)ga muvofiq tovar yetkazib beriladigan valyuta tushuniladi. Oʻng boʻlimchada BYuDning asosiy va qoʻshimcha varaqlari 42-ustunlarida koʻrsatilgan qiymatlar summasi sifatida olingan, deklaratsiya qilinadigan tovarlar turkumining umumiy faktura qiymati raqamlarda koʻrsatiladi. 23-ustun. “Valyuta kursi” Ustunda BYuD bojxona rasmiylashtiruviga qabul qilingan kunga kontrakt valyutasining Oʻzbekiston Respublikasi milliy valyutasiga nisbatan Markaziy bank tomonidan tasdiqlangan kursi qoʻyiladi. Agar Oʻzbekiston Respublikasi milliy valyutasi kontrakt valyutasi boʻlsa, ustun toʻldirilmaydi. 24-ustun. “Bitim xususiyati” Ustunning chap boʻlimchasida Bitimlar xususiyati tasnifnomasiga muvofiq bitim xususiyati kodi koʻrsatiladi (6-son ilova). Ustunning oʻng boʻlimchasida Valyutalar tasnifnomasiga muvofiq yetkazib berilgan tovar uchun kontragent bilan hisob-kitob qilish valyutasining raqamli kodi koʻrsatiladi (5-son ilova). Hisob-kitob valyutasi deganda deklaratsiyaning 9-ustunida koʻrsatilgan tashkilotning tashqi iqtisodiy bitimi boʻyicha oʻzaro hisob-kitob amalga oshirilgan yoki amalga oshiriladigan valyuta tushuniladi. 25-ustun. “Chegarada transport turi” Ustunda Transport turlari tasnifnomasiga muvofiq 21-ustunda koʻrsatilgan transport vositasi turi kodi koʻrsatiladi (7-son ilova). 26-ustun. “Mamlakat ichkarisida transport turi” Ustunda Transport turlari tasnifnomasiga muvofiq 18-ustunda koʻrsatilgan transport vositasi turi kodi koʻrsatiladi (7-son ilova). 28-ustun “Moliyaviy va bank maʼlumotlari” Ustunda bojxona toʻlovlarini toʻlovchi shaxsning moliyaviy va bank maʼlumotlari koʻrsatiladi, bunda rekvizitlarning har biri yangi satrdan boshlanadi va ulardan har birining oldiga tartib raqami qoʻyiladi: 1 — toʻlovchining KTUT kodi/bankning KTUT kodi; 2 — bankning toʻliq nomi; 3 — bankning pochta manzili; 4 — Oʻzbekiston Respublikasi milliy valyutasidagi hisobvaraqning raqami; 5 — erkin almashtiriladigan valyutada toʻlovlar mavjud boʻlganda valyuta hisobvaragʻi raqami. Jismoniy shaxslar tomonidan bojxona toʻlovlari naqd pul toʻlash yoʻli bilan amalga oshirilganda 28-ustunda “Naqdina toʻlov” deb yoziladi. 29-ustun. “Chegaradagi bojxona” Ustunda “Bojxona postlari tasnifnomasi”ga muvofiq Oʻzbekiston Respublikasidan tovarlar olib chiqiladigan (8-son ilova) bojxona postining nomi va kodi koʻrsatiladi. 31-ustun. “Yuk joylari va tovar tavsifi”, “Tamgʻalash va miqdor — konteynerlar raqami, tovar tavsifi” TIF TN boʻyicha tovarni tasniflash qoidalarga muvofiq deklaratsiya qilinadigan tovarlarni bir turda 9 belgili muayyan quyi subpozitsiyada tasniflash imkonini beradigan tovarlarning firma nomi va ularning texnik tavsiflari, shu jumladan model raqamlari, turlari, oʻlchamlari, GOSTlari, koʻrsatkichlari (parametrlari) va hokazolar koʻrsatiladi. TIF TNda keltirilgan tovar pozitsiyasi umumiy nomi bilan deklaratsiya qilinadigan tovarlarni koʻrsatishga yoʻl qoʻyilmaydi. Bundan keyin yuk joylari turi va miqdori hamda ularni tamgʻalash toʻgʻrisidagi maʼlumotlar koʻrsatiladi. Konteynerlarda tashiladigan tovarlar uchun konteynerlarning miqdori va boʻsh joydan keyin raqamlari koʻrsatiladi. Agar bu ustunda deklaratsiya qilinadigan tovarlar hamma yuk joylarini yoki konteynerlarni toʻliq egallamasa, ustunda “qutining bir qismi”, “konteynerning bir qismi” va boshqalar koʻrsatiladi. Ustunning pastki oʻng burchagida maxsus ajratilgan hoshiyada tovarlarning miqdori qoʻshimcha oʻlchov birligida koʻrsatiladi va TIF TNga muvofiq ravishda oʻlchov birligining shartli belgisi koʻrsatiladi (qoʻshimcha oʻlchov birligi kodi 41-ustunda qoʻyiladi). Faqat asosiy oʻlchov birligi — “kg” qoʻllangan hollarda ustunning pastki oʻng burchagi toʻldirilmaydi. Qoʻshimcha varaqlardagi foydalanilmagan “Tovarning tavsifi” ustunlari ustiga chizib oʻchiriladi. Pastki chap burchakda, maxsus ajratilgan hoshiyada KTUTga muvofiq deklaratsiya qilinayotgan tovarni tayyorlovchi tashkilotning 8 belgili kodi koʻrsatiladi. Agar mazkur tovarning tayyorlovchisi aniqlanmagan boʻlsa, u holda mazkur tovarni eksport qiluvchi tashkilotning KTUT kodi koʻrsatiladi. 32-ustun “Tovar №” Ustunda 31-ustunda deklaratsiya qilinayotgan tovarning tartib raqami koʻrsatiladi. Deklaratsiyada va qoʻshimcha varaqlarda deklaratsiya qilinayotgan tovarlar miqdori 100 dan oshmasligi kerak. Bu miqdordan oshib ketganda yangi deklaratsiya rasmiylashtiriladi. Agar deklaratsiya qilinadigan tovarlar bir nomda boʻlsa, ustunda “1” qoʻyiladi. 33-ustun. “Tovar kodi” Ustunning chap qismida 31-ustunda deklaratsiya qilinuvchi TIF TN boʻyicha tovarlarning 9 belgili kodi koʻrsatiladi. Tuzilishi jihatidan kod boʻsh joylarsiz va boshqa ajratish belgilarsiz yoziladi. 34-ustun. “Kelib chiqish mamlakati kodi” Ustunning chap boʻlimchasida 31-ustunda deklaratsiya qilinuvchi tovarlarning “Jahon mamlakatlari tasnifnomasi”ga muvofiq kelib chiqish mamlakati raqamli kodi koʻrsatiladi. Bojxona rasmiylashtiruvi vaqtida kelib chiqish mamlakati nomaʼlum boʻlsa, u holda “000” kodi qoʻyiladi. 35-ustun. “Brutto vazni (kg)” Ustunda 31-ustunda tavsiflangan tovarning brutto vazni (kilogrammda) koʻrsatiladi. Brutto vazni — tovar umumiy vaznining oʻrab-joylash materiallari vaznini ham qoʻshganda yaxlitlash qoidalariga koʻra toʻliq yaxlitlangan miqdoridir. Vazni bir kilogrammdan kam boʻlgan tovarlar uchun nuqtali 0.XXX soni koʻrsatiladi, bu erda XXX — tovarning grammlardagi vazni. 36-ustun “Preferensiya” Ustunda “Preferensiyalar, imtiyozlar va bojxona toʻlovlarini toʻlashning boshqa xususiyatlari tasnifnomasi”ga muvofiq (9-son ilova) berilgan preferensiyalar, imtiyozlar yoki bojxona toʻlovlarini toʻlashning boshqa xususiyatlarining quyidagi chizma boʻyicha beriladigan harfiy kodlari koʻrsatiladi: 1/2/3/4, bu erda tegishli ravishda: 1 — bojxona rasmiylashtiruvi uchun bojxona yigʻimlarini toʻlash boʻyicha xususiyat kodi; 2 — bojxona bojini toʻlash boʻyicha xususiyat kodi; 3 — aksiz soligʻini toʻlash boʻyicha xususiyat kodi; 4 — qoʻshilgan qiymat soligʻini toʻlash boʻyicha xususiyat kodi. 37-ustun “Rusum-qoidalar” “Tovarlarni Oʻzbekiston Respublikasi bojxona chegarasi orqali olib oʻtishning rusum-qoidalari tasnifnomasi”ga muvofiq (2-son ilova) tovarlarning Oʻzbekiston Respublikasi bojxona chegarasi orqali olib oʻtish quyidagi uchta tarkibiy qismdan iborat boʻlgan rusum-qoidalarning olti belgili tarkibiy kodi koʻrsatiladi: dastlabki ikki raqam — eʼlon qilinayotgan bojxona rejimi kodi; keyingi ikki raqam — avvalgi bojxona rejimining kodi, agar u mavjud boʻlsa. Agar avvalgi bojxona rejimi nomaʼlum boʻlsa yoki mavjud boʻlmasa, u holda “00” qoʻyiladi; oxirgi ikki raqam — “Tovarlarni Oʻzbekiston Respublikasi bojxona chegarasi orqali olib oʻtishning rusum-qoidalari tasnifnomasi” bilan belgilangan, deklaratsiya qilingan tovarlarni olib oʻtishning xususiyat kodi. Agar tovarlarni olib oʻtish xususiyati yuqorida nomi qayd etilgan tasnifnomada aniqlanmasa, u holda “00” qoʻyiladi. 38-ustun. “Netto vazni (kg)” Ustunda 31-ustunda tavsiflangan tovarning netto vazni (kilogrammlarda) koʻrsatiladi. Netto vazni — tovarning u isteʼmol qilinguniga qadar ajralmas qismi boʻlgan va u bilan tovar chakana savdoga qoʻyilgan sirtqi oʻralmasini ham qoʻshib hisoblangandagi vazni yoki quyiladigan va sochiladigan tovarlar uchun yaxlitlash qoidalariga koʻra toʻliq miqdorlargacha yaxlitlangan umumiy vaznidir. Vazni bir kilogrammdan kam boʻlgan tovar uchun nuqtali 0.XXX soni beriladi, bu erda XXX — tovarning grammlardagi vazni. 39-ustun. “Kvota”. Miqdoriy cheklashlar belgilangan tovarlar uchun toʻldiriladi. Ustunda olingan litsenziyaga muvofiq oʻlchov birligida ajratilgan kvota qoldigʻi koʻrsatiladi. Kvota qoldigʻini belgilash paytida tovarlarning deklaratsiya qilinayotgan turkumi hisobga olinmaydi. 40-ustun. “Umumiy deklaratsiya/undan oldingi hujjat” Agar eʼlon qilinayotgan bojxona rejimidan oldin boshqa bojxona rejimi mavjud boʻlgan boʻlsa yoki vaqtinchalik, davriy yoki umumiy deklaratsiya taqdim etilgan boʻlsa ustun toʻldiriladi. Ustunda avvalgi deklaratsiyaning maʼlumot raqami koʻrsatiladi. 41-ustun. “Qoʻshimcha oʻlchov birliklari” Ustunda TIF TNda keltirilgan, “Oʻlchov birliklari jadvali”ga muvofiq 31-ustunning pastki oʻng boʻlimchasida koʻrsatilgan tovarlar miqdorining qoʻshimcha oʻlchov birligi kodi koʻrsatiladi. Agar mazkur tovarga TIF TN boʻyicha faqat asosiy oʻlchov birligi (kg) qoʻllansa, ustun toʻldirilmaydi. 42-ustun. “Tovarning faktura qiymati” Ustunda 31-ustunda deklaratsiya qilinayotgan tovarning haqiqatda toʻlangan yoki toʻlanishi lozim boʻlgan yoxud bepul boʻlmagan shartnoma shartlariga muvofiq tovarlar, ishlar, xizmatlar, aqliy mulk natijalarining muqobil yetkazib berish bilan kompensatsiyalanadigan faktura qiymati shartnoma valyutasida koʻrsatiladi. 43-ustun. Ustunda 9-ustunda koʻrsatilgan tashkilot valyuta tushumining bir qismini sotish belgilangan tartibi kodi koʻrsatiladi: “0” — agar tashkilot valyuta tushumining bir qismini sotishdan ozod qilinmagan boʻlsa; “1” — agar tashkilot valyuta tushumining bir qismini sotishdan ozod qilingan boʻlsa; “2” — agar valyuta tushumining bir qismini majburiy sotishning imtiyozli tartibi belgilangan boʻlsa; “3” — agar valyuta tushumining bir qismini majburiy sotishning imtiyozli tartibi belgilanmagan boʻlsa. 44-ustun. “Qoʻshimcha axborot/taqdim etiladigan hujjatlar” Ustunda (har bir rekvizitni yangi satrdan boshlab va ulardan har birining oldidan tartib raqamini qoʻyib) koʻrsatiladi: 1 — litsenziya raqami va berilgan sanasi, shuningdek uning amal qilish muddati; 2 — tovar-transport hujjatlari, hisobvaraq-fakturalar, invoyslar raqamlari; 3 — shartnoma (kontrakt, bitim), shartnomaga qoʻshimchaning raqami va sanasi, shuningdek shartnomaning umumiy summasi; 4 — boshqa davlat organlari (ularning nomi koʻrsatiladi) ruxsatnomalari raqami va berilgan sanasi, agar bu tovarlar ana shu organlarning nazoratiga tegishli boʻlgan hollarda; 5 — kontraktning Oʻzbekiston Respublikasi TIAV da roʻyxatdan oʻtkazilgan raqami va sanasi; 6 — bojxona toʻlovlarini toʻlashdan ozod qilishni koʻzda tutadigan hujjatning nomi, raqami va sanasi 7 — tovarning kelib chiqishi toʻgʻrisidagi sertifikatning raqami va sanasi; 8 — bojxona rasmiylashtiruvida zarur boʻlgan boshqa hujjatlar va maʼlumotlar (bojxona toʻlovlarini toʻlash muddatlarining uzaytirilishi, garov shartnomalari, NTZ bayonnomalari, qayta deklaratsiya qilish va hokazo). 45-ustun Ustunning chap boʻlimchasida kontrakt (shartnoma) valyutasi kodi koʻrsatiladi Ustunning oʻng boʻlimchasida 31-ustunda deklaratsiya qilinayotgan tovarning FOB baholarida hisoblangan qiymati raqamlarda koʻrsatiladi yoki kontrakt valyutasida eksportchi mamlakatning franko — chegarasi koʻrsatiladi. Agar tovar boshqa shartlarda sotilgan boʻlsa, tegishli narxni FOB narxiga qayta baholash 46-ustunga muvofiq amalga oshiriladi. Agar tovar boshqa shartlarda sotilgan boʻlsa, tegishli narxni FOB narxiga qayta baholash 46-ustunga muvofiq amalga oshiriladi. 46-ustun. “Statistik qiymat” Tovarning FOB yoki eksportchi mamlakatning franko-chegarasi baholarida, ming AQSh dollarida hisoblangan qiymati X.XXning ikkinchi belgisi aniqligiga qadar koʻrsatiladi. Agar tovar xaridor mamlakatining franko-chegara shartlarida sotilgan boʻlsa, bu holda boshqa mamlakatlar hududi orqali tovarni tashib oʻtish boʻyicha xorijiy valyutadagi haqiqatdagi xarajatlarni tovar narxidan — chiqarish yoʻli bilan kontraktning bahosi eksportchi mamlakat franko chegarasi narxlarida qayta hisoblab chiqiladi. SIF va KAF — xaridor mamlakati porti shartlarida sotilgan tovar FOB bahosida hisobga olinadi. Bu holda kontraktning bahosi SIF bahosidan haqiqiy xarajatlarni va sugʻurtani, KAF bahosidan esa fraxt boʻyicha xarajatlarni ayirish yoʻli bilan FOB bahosida qayta baholanadi. 45-ustunda koʻrsatilgan va kontrakt valyutasida ifoda etilgan (shu jumladan Oʻzbekiston Respublikasi milliy valyutasida tuzilgan bitimlar boʻyicha ham) tovar qiymatini AQSh dollariga qayta hisoblash deklaratsiya bojxona rasmiylashtiruviga qabul qilingan sanaga Oʻzbekiston Respublikasi Markaziy banki tomonidan belgilangan kurs boʻyicha amalga oshiriladi. 47-ustun. “Bojxona bojlari va yigʻimlarini hisoblash” Bojxona toʻlovlari summasini hisoblash BYuD asosiy varagʻi va qoʻshimcha varaqlarda 31-ustunda eʼlon qilingan har bir tovar boʻyicha alohida amalga oshiriladi, BYuD asosiy varagʻining 47-ustunida doimo koʻrsatiladigan bojxona rasmiylashtiruvi uchun bojxona yigʻimlari bundan mustasno. “Turi” kichik ustunida bojxona toʻlovlari tasnifnomasi (10-son ilova)ga muvofiq bojxona toʻlovi turining kodi koʻrsatiladi. “Hisoblash asosi” kichik ustunida Oʻzbekiston Respublikasi milliy valyutasida qonun hujjatlariga muvofiq belgilanadigan bojxona toʻlovini hisoblash asosi koʻrsatiladi. Hisoblash asosini belgilashda tovarning 12 va 45-ustunlarda koʻrsatilgan qiymatlarini qayta hisoblash bojxona rasmiylashtiruviga deklaratsiyani qabul qilish sanasiga Markaziy bank kursi boʻyicha amalga oshiriladi. “Stavka” kichik ustunida bojxona toʻlovi summasini hisoblashda qoʻllanadigan bojxona toʻlovlari stavkasining belgilangan miqdori koʻrsatiladi. “Summa” kichik ustunida bojxona toʻlovining Oʻzbekiston Respublikasi milliy valyutasida hisoblangan summasi koʻrsatiladi. “TU” — kichik ustunida toʻlov usulining ikki belgili harfli kodi koʻrsatiladi: “nh” — bank orqali naqdsiz hisob-kitob; “nt” — bojxona toʻlovlari summasining naqd pul bilan toʻlovi; “ut” — bojxona toʻlovlarini toʻlash boʻyicha uzaytirilgan muddat taqdim etiladi; “bt” — bojxona toʻlovlarini toʻlash boʻyicha boʻlib-boʻlib toʻlash muddati taqdim etiladi; “00” — toʻlov amalga oshirilmasligi kerak. 48-ustun. “Toʻlovlar muddatini uzaytirish” Ustunda bojxona toʻlovlarini toʻlash muddatini uzaytirish yoki boʻlib-boʻlib toʻlash taqdim etilganda bu toʻlovlarning olti raqamli uzil-kesil muddati koʻrsatiladi. Bunda har bir juftlik nuqtalar bilan ajratiladi va tegishli ravishda kun, oy va yilni anglatadi 49-ustun. “Omborning nomi” Agar deklaratsiya qilinadigan tovarlar ilgari tegishli rejimlarga joylashtirilgan boʻlsa, u holda ustunda bojxona va erkin omborni tashkil etish uchun litsenziyaning raqami va berilgan sanasi koʻrsatiladi. 50-ustun. “Ishonchnoma beruvchi shaxs” Ustunda quyidagi mazmundagi yozuv yoziladi: “Taqdim etilgan maʼlumotlar uchun javobgar ...”, keyin deklaratsiyaga kiritish uchun zarur maʼlumotlarni bojxona rasmiylashtiruvi boʻyicha mutaxassisga taqdim etgan, tovarlar va transport vositalarini bojxona chegarasi orqali olib oʻtuvchi tashkilot yoki jismoniy shaxslar ishonchnoma beruvchi shaxsining familiyasi, ismi, otasining ismi, lavozimi va telefon raqamlari, uning shaxsiy imzosi va sana koʻrsatiladi Agar ishonchnoma beruvchi shaxs deklaratsiyani toʻldirgan bojxona rasmiylashtiruvi boʻyicha mutaxassis boʻlsa, quyidagi mazmundagi yozuv yoziladi: “Berilgan maʼlumotlar uchun javobgar 54-ustunga qaralsin”. 54-ustun. “Joyi va sanasi” Ustunda 14-ustunda koʻrsatilgan shaxs tomonidan BYuD topshiruvchi, bojxona rasmiylashtiruvi boʻyicha mutaxassis toʻgʻrisidagi quyidagi maʼlumotlar koʻrsatiladi. — BYuD toʻldirilgan joy va sana; — bojxona rasmiylashtiruvi boʻyicha mutaxassisning familiyasi va initsiallari, malaka shahodatnomasining raqami, shuningdek uning amal qilish muddati; — deklarant tashkilotning telefon raqami. BYuDda eʼlon qilingan maʼlumotlarning ishonchliligi bojxona rasmiylashtiruvi mutaxassisining imzosi va deklarant tashkilotning muhri bilan tasdiqlanadi. Bunday tasdiqlash qoʻshimcha varaqlarda “S” ustunidan yuqorida joylashgan, ustun pastki oʻng qismida har bir qoʻshimcha varaqda amalga oshiriladi. A ustuni Ustunda 9-ustunda koʻrsatilgan shaxsning tashqi savdo shartnomasi (kontrakti) hisobga olingan vakolatli bankning rekvizitlari va bu shaxs hisobvaraqlarining raqamlari (har bir rekvizitni yangi satrdan boshlab va ular har birining oldidan tartib raqamini qoʻyib) koʻrsatiladi. 1 — bankning KTUT kodi; 2 — bankning toʻliq nomi; 3 — bankning pochta manzili; 4 — Oʻzbekiston Respublikasi milliy valyutasi hisobvaragʻining raqami; 5 — valyuta hisobvaragʻining raqami. Tovarlarni bankda hisobga olinmaydigan shartnomalar boʻyicha olib oʻtish hollarida, 9-ustunda koʻrsatilgan shaxsning hisob-kitoblariga xizmat koʻrsatuvchi bankning rekvizitlari koʻrsatiladi. Bankda hisobvaraqlarga ega boʻlmagan jismoniy shaxslar tomonidan eksport amalga oshirilganda “A” ustuni toʻldirilmaydi. V ustuni. “Hisob-kitob tafsilotlari” Ustunda Bojxona toʻlovlari tasnifnomasiga (10-son ilova) muvofiq toʻlov kodi, BYuD asosiy varaq va qoʻshimcha varaqlari boʻyicha toʻlovlardan tarkib topgan, mazkur kod boʻyicha toʻlovlarning umumiy summasi shuningdek bojxona toʻlovlari toʻlanganini tasdiqlovchi toʻlov hujjatlarining raqami va sanasi koʻrsatiladi. S ustuni Mazkur ustunda 1 raqami ostida koʻrsatiladi: 1-eksport, barter, birja kontraktlarining Oʻzbekiston Respublikasi bojxona organlarida hisobga olish (roʻyxatdan oʻtkazish) simvoli, raqami va sanasi. Shuni taʼkidlash lozimki, simvol deganda quyidagi mazmunlardagi muhr ottisk (iz)lari quyiladigan kontraktlarning bojxona organlarida hisobga va roʻyxatga olinishi tushuniladi: “Eksport kontrakti № raqami bilan hisobga olindi” yoki “Eksport-barter kontrakti № ____ raqam bilan hisobga olindi”. Bunda hisobga olish amalga oshiriladigan muhrlarda tegishli viloyatlar belgilangan — TN — Toshkent shahri, SN — Samarqand va hokazo. Oʻzbekiston Respublikasi DBKda hisobga olingan kontraktlarda “Oʻz” belgili muhr qoʻyiladi. Masalan: EK — Oʻz 123-son 12.05.98 y. — DBKda 123-son bilan 12.05.98 yilda hisobga olingan eksport kontraktini anglatadi. EBk— OʻZ 2351-son 12.05.98 y. — DBQda 12.05.98 yilda 2351-son bilan hisobga olingan eksport-import barter kontraktini anglatadi. BJk — Oʻz 151-son 12.05.98 y. — birja kontrakti DBQ tomonidan 12.05.98 yilda 151-son bilan hisobga qoʻyilganligini anglatadi. EK — TN 523-son 12.05.98 y. — eksport kontrakti DBQ Toshkent shahar boshqarmasi tomonidan 523-son bilan 12.05.98 yilda hisobga olinganini anglatadi. EBk SD 1223-son 12.05.98 y. — eksport barter kontrakti DBQ Surxondaryo viloyat boshqarmasi tomonidan 1223-son bilan 12.05.98 yilda hisobga olinganligini anglatadi. 3.4. Ustunlarni mansabdor shaxslar tomonidan toʻldirish tartibi 7-ustun. “Maʼlumot raqami” Ustunda quyidagi chizma boʻyicha deklaratsiyani qabul qilish raqami va sanasi koʻrsatiladi. 1-son unsur — Bojxona postlari tasnifnomasiga muvofiq bojxona organining 5 belgili raqamli kodi; 2, 3 va 4-son unsurlar — deklaratsiyani bojxona rasmiylashtiruviga qabul qilish sanasi, oyi va yili; 5-unsur — tegishli bojxona organi tomonidan rasmiylashtirilgan deklaratsiyaning tartib raqami (joriy yildagi oʻsib boruvchi natija bilan, yil tugaganida raqamlash yangilanadi). Deklaratsiyaning tartib raqami takrorlanmasligi lozim. D ustuni. Ustunda bojxona organlarining burchak muhrlari va muhrlari, shuningdek, zarur hollarda bojxona nazorati natijalari toʻgʻrisida guvohlik beruvchi boshqa belgilari qoʻyiladi. Bojxona nazorati natijalari toʻgʻrisidagi burchak muhrlar tovarlarni oʻtkazish toʻgʻrisida qaror qabul qilgan bojxona organi inspektorining shaxsiy raqamli muhri bilan tasdiqlanadi. Bojxonaning boshqa burchak muhrlarini qoʻyish uchun orqa tomondan foydalanishga yoʻl qoʻyiladi. 4.1. Tovarlarni erkin muomalaga chiqarish (import) — shunday bojxona rejimidirki, bunda Oʻzbekiston Respublikasi bojxona hududiga olib kirilgan tovarlar ularni bu hududdan olib chiqish majburiyatisiz unda doimiy qoladi. Rejim import bojlari toʻlovlarini, qoʻshilgan qiymat solish, aksizlar va boshqa bojxona toʻlovlarini, shuningdek iqtisodiy siyosat chora-tadbirlariga rioya etishni (kvotalash, litsenziyalash va hokazo) koʻzda tutadi. 4.2. Erkin muomalaga (import) chiqarish uchun bojxona rejimi ostida Oʻzbekiston Respublikasi bojxona hududidan vaqtinchalik olib chiqish va bojxona hududidan tashqarida qayta ishlash bojxona rejimlariga muvofiq Oʻzbekiston Respublikasi hududidan olib chiqilgan tovarlar, shuningdek vaqtincha olib kirish, vaqtincha saqlash, bojxona hududida qayta ishlash, bojxona nazorati ostida qayta ishlash, bojsiz savdo doʻkoni, erkin bojxona hududi va erkin ombor, bojxona ombori va tranzit bojxona rejimlariga muvofiq Oʻzbekiston Respublikasi hududiga kiritilgan tovarlar joylashtirilishi mumkin. 4.3. Erkin muomala uchun chiqarish (import) bojxona rejimi ostida amaldagi qonun hujjatlariga muvofiq Oʻzbekiston Respublikasi bojxona hududiga olib kirish taqiqlangan tovarlarni joylashtirish mumkin emas. 4.4. Tovarlar erkin muomala uchun mazkur nizomga muvofiq ulardan faqat Oʻzbekiston Respublikasi bojxona hududida foydalanish maqsadidagina chiqarilishi mumkin. 5.1. Erkin muomala uchun chiqariladigan tovarlarning bojxona rasmiylashtiruvi mazkur Nizom va OʻzR DBQning erkin muomala uchun chiqarish bojxona rejimiga tegishli boʻlgan meʼyoriy hujjatlari bilan belgilangan tartibda amalga oshiriladi. 5.2. Erkin muomala uchun chiqariladigan tovarlarning bojxona rasmiylashtiruvi Oʻzbekiston Respublikasi Bojxona kodeksining III boʻlimiga muvofiq kiritiladigan tovarlarning bojxona nazoratini oʻtkazish imkoniyati mavjud boʻlgandagina amalga oshiriladi. 5.3. Erkin muomala uchun chiqariladigan tovarlarning bojxona rasmiylashtiruvi ularni oluvchi yoki uning tuzilmaviy boʻlinmasi joylashgan hududda faoliyat yurituvchi bojxona organida amalga oshiriladi. Tovarlar Oʻzbekiston Respublikasining boshqa mintaqasiga kelib tushgan hollarda manfaatdor shaxsning yozma arizasiga koʻra shu tovarlar kelib tushgan mintaqada faoliyat yurituvchi bojxona organi tomonidan bojxona rasmiylashtiruvi amalga oshirilishi mumkin. 5.4. Oʻzbekiston Respublikasi bojxona hududiga olib kirilgan va oldi-sotdi yoki almashish obyekti hisoblanmaydigan quyidagi tovarlar erkin muomalaga uchun kontraktlar taqdim etilmasdan oʻtkaziladi: — tovarlarning sarflanadigan namunalari; — sarflanadigan tovarlar; — reklama materiallari va esdalik buyumlar; — vakillik maqsadlari uchun moʻljallangan tovarlar. Bunday tovarlarni chiqarish tovarlarni olib oʻtish; amalga oshirilayotgan hududda faoliyat yurituvchi Oʻzbekiston Respublikasi Davlat bojxona qoʻmitasi boshqarmasi boshligʻining qarori bilan, tovarlarni olib oʻtayotgan shaxslarning yozma arizalari asosida bojxona bojlari va soliqlar toʻlanadigan yoki toʻlanmaydigan holda amalga oshiriladi. Koʻrsatilgan tovarlar Oʻzbekiston Respublikasining iqtisodiy manfaatlariga zarar yetkazish, shuningdek ulardan boshqa maqsadlarda foydalanish mumkinligini istisno etuvchi miqdorlarda oʻtkaziladi. 5.5. Erkin muomala (import) uchun chiqarish bojxona rejimi ostida joylashtirilgan tovarlarning bojxona rasmiylashtiruvida mazkur bojxona rasmiylashtiruvini amalga oshirayotgan bojxona idorasiga yuridik shaxslar tomonidan quyidagi hujjatlar taqdim etiladi: — TIF qatnashchisining shahodatnomasi va roʻyxati varaqchasi; — tegishli organlarda roʻyxatdan oʻtkazilgan kontrakt (shartnoma, bitim); — tovarning kelib chiqish sertifikati (“Boj tarifi toʻgʻrisida”gi Qonunning 28-moddasi bilan belgilangan hollarda); — kontrakt (shartnoma, bitim)ning TIAVda roʻyxatdan oʻtkazilganligi toʻgʻrisidagi sertifikat va/yoki vakolatli bankda hisobga olinganligi toʻgʻrisida belgi qoʻyilgan kontrakt; — import bitimi pasporti (xorijiy kapital ishtirokidagi korxonalar ustav fondi hisobiga tovar yetkazib berish, shuningdek texnik, muruvvat yordami, tekinga yetkazib berish doirasidagi holatlar bundan mustasno); — TIAVda roʻyxatdan oʻtkazish shart boʻlmagan kontraktlar uchun — majburiyatlardan xoli boʻlgan oʻz mablagʻlari mavjudligi toʻgʻrisida maʼlumotnoma yoki mazkur kontrakt boʻyicha import qiluvchining toʻlov qobilliligini tasdiqlovchi, belgilangan shaklda, vakolatli bank tomonidan beriladigan kafolatnoma; — transportga oid va tovarga ilova qilinadigan hujjatlar (invoys); — muvofiqlik sertifikati (majburiy sertifikatlashtiriladigan tovarlar uchun); — fitosanitariya, karantin (veterinar) sertifikatlari (belgilangan tartibda, zarur hollarda vakolatli organlar tomonidan taqdim etiladi); — litsenziya (majburiy tarzda litsenziyalanadigan tovarlar uchun); — zaruriy hollarda vakolatli organlar ruxsatnomasi; — bojxona yuk deklaratsiyasi. Jismoniy shaxslar tomonidan import bojxona rejimi ostida joylashtirilgan tovarlarning bojxona rasmiylashtiruvida mazkur rasmiylashtiruvini amalga oshirayotgan bojxona idoralariga quyidagi hujjatlar taqdim etiladi: — transportga oid va tovarga ilova qilinadigan hujjatlar (tovarlarni qoʻlda yoki kuzatiluvchi yuqda olib oʻtish hollari bundan mustasno); — zarur hollarda kelib chiqish, muvofiqlik sertifikati, fitosanitariya va veterinariya sertifikatlarini taqdim etish; — bojxona yuk deklaratsiyasi; — zarur hollarda vakolatli organlar ruxsatnomasi. 6.1. Tovarlarni erkin muomala uchun chiqarish (import) rejimi ostida joylashtirishda, ular quyidagi qoidalarga muvofiq toʻldirilgan bojxona yuk deklaratsiyasi (matn davomida — BYuD)ni bojxona organiga taqdim etish yoʻli bilan deklaratsiyalashi shart. 6.2. Deklarant tomonidan BYuDning quyidagi ustunlari toʻldiriladi: 1, 2, 3, 4, 5, 6, 8, 9, 11, 12, 13, 14, 15, 15a, 16, 18, 19, 20, 21, 22, 23, 24, 25, 26, 28, 29, 31, 32, 33, 34, 35, 36, 37, 38, 39, 40, 41, 42, 44, 45, 46, 47, 48, 49, 50, 53. 54, A (BYuDning faqat asosiy varagʻida, V va S 3.4-bandda koʻzda tutilgan hollarda. BYuDning boshqa ustunlari Oʻzbekiston Respublikasi DBQ boshqa meʼyoriy hujjatlarida koʻzda tutilgan hollarda toʻldiriladi). 6.3. Tovarlarni eksport paytida olib chiqishdagi kabi tartibda 7, D va A (faqat qoʻshimcha varaqlarda) ustunlari bojxona idorasining mansabdor shaxsi tomonidan toʻldiriladi. 6.4. Ustunlarni deklarant tomonidan toʻldirish tartibi: 1-ustun. “Deklaratsiya turi” Ustunning 1-boʻlimchasida olib oʻtiladigan tovarlarning yoʻnalishi koʻrsatiladi — “IM”. Ustunning ikkinchi boʻlimchasida Tovarlarning bojxona chegarasi orqali olib oʻtilishi rusum-qoidalari tasnifnomasiga muvofiq bojxona rejimining ikki belgili kodi koʻrsatiladi (2-son ilova). Uchinchi boʻlimchada koʻrsatiladi: 1 — agar importchi tomonidan shaxsiy ehtiyojlari uchun moʻljallangan mahsulot olib kirilsa; 0 — agar importchi tomonidan shaxsiy ehtiyoj uchun moʻljallanmagan mahsulot olib kirilsa. 2-ustun. “Joʻnatuvchi” Ustunda tovarlarining joʻnatuvchisi toʻgʻrisidagi maʼlumotlar beriladi: yuridik shaxsning nomi (jismoniy shaxs uchun — ism-sharifi), uning joylashgan yeri (manzili), shu jumladan u joylashgan mamlakatning qisqacha nomi. Qoʻshimcha varaqda ustun toʻldirilmaydi. 3-ustun. “Qoʻshimcha varaqlar” Agar qoʻshimcha varaqlar qoʻllansa ustun toʻldiriladi. Agar qoʻshimcha varaqlar qoʻllansa ustun toʻldiriladi. Ustunning birinchi boʻlimchasida varaqning tartib raqami koʻrsatiladi, ikkinchisida — BYuDda qoʻshimcha varaqlarni ham qoʻshganda taqdim etilayotgan varaqlarning umumiy miqdori koʻrsatiladi. Masalan, agar ikkita qoʻshimcha varaqli bitta deklaratsiya mavjud boʻlsa, deklaratsiyaning oʻzida — 1/3; birinchi qoʻshimcha varaqda — 2/3; ikkinchisida 3/3 koʻrsatiladi. 4-ustun. “Yuklab joʻnatish spetsifikatsiyalari” Qoʻshimcha varaqlar oʻrniga tovarlar ruxsatidan foydalanganda toʻldiriladi. Ilova qilingan varaqlarning umumiy miqdori koʻrsatiladi. 5-ustun. “Tovarlarning jami nomi” Ustunda BYuD asosiy va qoʻshimcha varaqlarining 31-ustunida koʻrsatilgan, deklaratsiya qilingan turkumdagi tovarlar nomlarining umumiy miqdori qoʻyiladi. 6-ustun. “Joylar miqdori” Ustunda deklaratsiya qilingan tovarlar turkumining yuk joylari umumiy miqdori koʻrsatiladi. Sochiladigan, quyiladigan tovarlarni, quvur oʻtkazgach transporti orqali, elektr oʻtkazgich liniyalar orqali olib oʻtiladigan, shuningdek uyma (uyushi) tovarlarni olib oʻtishda ustunda “0” koʻrsatiladi. Konteynerlarda, qutilar yoki tagliklarda olib oʻtiladigan tovarlar uchun tegishli ravishda konteyner, quti, tagliklar miqdori koʻrsatiladi. Bir vaqtning oʻzida yuqoridagi ikki xatboshida koʻrsatilgan belgilarga ega boʻlgan tovarlarni deklaratsiya qilishda konteyner, quti, tagliklarning umumiy miqdori koʻrsatiladi. 8-ustun. “Oluvchi/import qiluvchi” Ustunda tovarlarni oluvchi toʻgʻrisidagi maʼlumotlar beriladi. Agar tovarlarni oluvchi yuridik shaxs boʻlsa, uning toʻliq nomi va joylashgan yeri (yuridik manzili) koʻrsatiladi. Agar oluvchi nomidan yuridik shaxsning tuzilmaviy boʻlinmasi harakat qilsa, bu holda tuzilmaviy boʻlinmaning nomi va joylashgan yeri (yuridik manzili), shuningdek yuridik shaxs toʻgʻrisida yuqorida koʻrsatilgan maʼlumotlar beriladi. Agar oluvchi jismoniy shaxs boʻlsa, uning familiyasi, ismi, otasining ismi va uning doimiy yashash joyining manzili, shuningdek uning shaxsini tasdiqlovchi hujjat toʻgʻrisidagi maʼlumotlar koʻrsatiladi. Ustunning yuqoridagi oʻng qismida “№” belgisidan keyin “Korxona va tashkilotlar umumiy tasnifnomasi (KTUT)”ga muvofiq oluvchining 8 belgili kodi koʻrsatiladi, oluvchi nomidan uning tuzilmaviy boʻlinmasi harakat qilgan hollarda tuzilmaviy boʻlinmaning KTUT kodi koʻrsatiladi. Xorijiy davlatlar, xalqaro birlashma va tashkilotlarning diplomatik vakolatxonalariga tegishli tovarlar deklaratsiya qilinganda akkreditatsiya kodi (TIV roʻyxati muddati) koʻrsatiladi. Ustunning pastki qismida “№” belgisidan keyin tashkilotning Oʻzbekiston Respublikasi TIAVda tashqi iqtisodiy faoliyat qatnashchisi sifatida olingan roʻyxat raqami, shuningdek sertifikat berilgan sana koʻrsatiladi. Ustunning pastki qismida “№” belgisidan keyin tashkilotning Oʻzbekiston Respublikasi TIAVda tashqi iqtisodiy faoliyat qatnashchisi sifatida olingan roʻyxat raqami, shuningdek sertifikat berilgan sana koʻrsatiladi. Agar oluvchi jismoniy shaxs boʻlsa, yuqoridagi oʻng qismda “№” belgisidan keyin kod (KTUT) oʻrniga 00000001 raqamlari, ustunning pastki qismidagi “№” belgisidan keyin esa “JSh” (FL), yaʼni jismoniy shaxs belgisi harflarda qoʻyiladi, keyin esa kasr orqali aholi punktining kodi Maʼmuriy-huquqiy boʻlinish belgisi tizimiga muvofiq qoʻyiladi (11-son ilova). 9-ustun. “Moliyaviy tartiblashtirish uchun javobgar shaxs” Ustunda yuridik shaxsning nomi va pochta manzili yoki tashqi iqtisodiy bitimni tuzgan va oldi-sotdi yoki almashishning aniq bitimi boʻyicha hisob-kitoblar uchun javobgar boʻlgan jismoniy shaxsning ism-sharifi, manzili va uning shaxsini tasdiqlovchi hujjat toʻgʻrisidagi maʼlumotlar koʻrsatiladi. Ustunning yuqori qismida “№” belgisidan keyin shaxsning KTUTga muvofiq 8 belgili kodi koʻrsatiladi. Ustunning pastki qismi ham xuddi 8-ustundagi kabi tartibda toʻldiriladi. Agar tovar oluvchi import qiluvchi boʻlsa, 8-ustunga havola beriladi (yaʼni, 8-ustunga qaralsin, degan havola). Tekin asoslarda amalga oshiriladigan bitimlar boʻyicha tovarlarni olib oʻtishlarda ustun toʻldirilmaydi. 11-ustun. “Savdo qiluvchi mamlakat” Ustunda Jahon mamlakatlari tasnifnomasiga muvofiq (3-son ilova) savdo qiluvchi mamlakatning raqamli kodi koʻrsatiladi. Unga muvofiq ravishda, tovarlar Oʻzbekiston Respublikasi bojxona chegarasi orqali olib oʻtiladigan yoxud uni bajarish maqsadida Oʻzbekiston Respublikasi bojxona chegarasi orqali olib oʻtiladigan tovarlarning bojxona rejimi oʻzgartiriladigan shartnomani BYuD 9-ustunida koʻrsatilgan shaxs bilan tuzgan shaxs roʻyxatiga olingan yoki doimiy yashaydigan mamlakatni savdo qiluvchi mamlakat deb hisoblash lozim. Agar BYuD da deklaratsiya qilinadigan tovarlar Oʻzbekiston Respublikasi bojxona chegarasi orqali olib oʻtilsa yoki Oʻzbekiston Respublikasi bojxona chegarasi orqali olib oʻtiladigan tovarlarning bojxona rejimi shartnomani bajarish bilan bogʻliq boʻlmagan holda oʻzgartirilsa ustun toʻldirilmaydi. 12-ustun. “Umumiy boj qiymati” Ustunda kontrakt (shartnoma) valyutasida deklaratsiya qilinadigan tovarlarning asosiy va qoʻshimcha varaqlar 45-ustunlarida koʻrsatilgan tovarlar qiymatlarining summasi sifatida olingan umumiy boj qiymati koʻrsatiladi. 13-ustun Ustunda BYuDning bojxona rasmiylashtiruviga qabul qilingan sanaga AQSh dollarining Oʻzbekiston Respublikasi milliy valyutasiga nisbatan Oʻzbekiston Respublikasi Markaziy banki tomonidan belgilangan kursi koʻrsatiladi. 14-ustun. “Deklarant” Ustunda tovarlar deklaranti toʻgʻrisidagi maʼlumotlar koʻrsatiladi. Tovarlarni deklaratsiya qiluvchi tashkilotning nomi va pochta manzili koʻrsatiladi. Ustunning yuqori qismida “№” belgisidan keyin KTUTga muvofiq bu tashkilotning 8 belgili kodi koʻrsatiladi. Ustunning pastki qismida, agar mazkur tashkilot bojxona brokeri boʻlsa, bu holda bojxona brokeri sifatida shartnoma asosida tovarlarni deklaratsiya qilish huquqini beruvchi litsenziyaning Oʻzbekiston Respublikasi Davlat bojxona qoʻmitasi tomonidan berilgan sanasi, litsenziya raqami koʻrsatiladi. Mustaqil deklaratsiya qilingan hollarda ustunning pastki qismi xuddi 8-ustundagi kabi tartibda toʻldiriladi. 15-ustun. “Joʻnatish mamlakati” Ustunda “Jahon mamlakatlari tasnifnomasi” (3-son ilova)ga muvofiq joʻnatish mamlakatining qisqacha nomi koʻrsatiladi. Oʻzbekiston Respublikasi bojxona chegarasi orqali olib oʻtiladigan tovarlarni deklaratsiya qilishda, tegishli ravishda tovarlarni xalqaro tashish amalga oshirilgan transport hujjatlarida keltirilgan maʼlumotlar asosida joʻnatish mamlakati aniqlanadi, bojxona rejimi oʻzgaradigan tovarlarni deklaratsiya qilishda esa joʻnatish mamlakati toʻgʻrisidagi maʼlumotlar avvalgi BYuD tegishli ustunlaridan olib koʻrsatiladi. 15a-ustun “Joʻnatish mamlakati kodi” Ustunning birinchi boʻlimchasida “Jahon mamlakatlari tasnifnomasi”ga muvofiq (3-son ilova) tovarlari Oʻzbekiston Respublikasiga joʻnatilgan mamlakatning raqamli kodi koʻrsatiladi. 16-ustun. “Kelib chiqish mamlakati” Ustunda “Jahon mamlakatlari tasnifnomasi”ga muvofiq tovarning kelib chiqish mamlakati qisqacha nomi koʻrsatiladi. Agar bojxona rasmiylashtiruvi sanasida kelib chiqish mamlakati nomaʼlum boʻlsa, bu holda ustunda “nomaʼlum” deb, agar tovar turli mamlakatlardan kelib chiqqan boʻlsa, ustunda “turli” deb yoziladi. 18-ustun. “Joʻnatishda transport vositasi” Ustunning chap boʻlimchasida tovarlar Oʻzbekiston Respublikasiga joʻnatishda yuklangan transport vositalari toʻgʻrisidagi maʼlumotlar koʻrsatiladi (daryo kemasining nomi, havo kemasining reys raqami va bort raqami, temir yoʻl vagoni raqami, yoʻl transport vositasining roʻyxat raqami va shu kabi boshqa maʼlumotlar). Barcha maʼlumotlarni koʻrsatish imkoni boʻlmaganda “orqa tomoniga qaralsin” degan havola beriladi, BYuD varaqlarining orqa tomonida transport vositalari raqamlari koʻrsatiladi. Oʻng boʻlimchada transport vositasi tegishli boʻlgan mamlakatning raqamli kodi koʻrsatiladi. Kod “Jahon mamlakatlari tasnifnomasi” (JMT)ga muvofiq koʻrsatiladi. 19-ustun. “Kopteyner” Ustunda koʻrsatiladi: — agar tovarlar konteynerda borayotgan boʻlsa 1; — agar tovarlar konteynerda bormayotgan boʻlsa 0. 20-ustun. “Etkazib berish shartlari” Ustunning birinchi boʻlimchasida Etkazib berish shartlari tasnifnomasiga (4-son ilova) muvofiq yetkazib berish shartlarining raqamli kodi koʻrsatiladi. Ustunning ikkinchi boʻlimchasida Etkazib berish shartlari tasnifnomasiga (4-son ilova) muvofiq geografik punktni koʻrsatgan holda tovarni yetkazib berish shartlarining harfiy nomi koʻrsatiladi. 21-ustun. “Transport vositasi chegarada” Ustunda Oʻzbekiston Respublikasi bojxona chegarasi orqali deklaratsiya qilingan tovarlar haqiqatda olib oʻtilgan transport vositalari toʻgʻrisidagi maʼlumotlar koʻrsatiladi. Ustunning chap boʻlimchasida transport vositasi toʻgʻrisidagi quyidagi maʼlumotlar koʻrsatiladi: daryo kemasining nomi, havo kemasining reys raqami va bort raqami, temir yoʻl vagoni raqami, yoʻl transport vositasining roʻyxat raqami va shu kabi maʼlumotlar. Ustunning oʻng boʻlimchasida transport vositasi tegishli boʻlgan mamlakatning raqamli kodi koʻrsatiladi. Kod “Jahon mamlakatlari tasnifnomasi” (3-son ilova)ga muvofiq koʻrsatiladi. 22-ustun. “Valyuta va tovarning umumiy faktura qiymati” Ustunning chap boʻlimchasida Valyutalar tasnifnomasi (5-son ilova)ga muvofiq kontrakt (shartnoma) valyutasining raqamli kodi koʻrsatiladi. Kontrakt (shartnoma) valyutasi deganda yetkazib berilgan tovar baholangan valyuta tushuniladi. Oʻzbekiston Respublikasi Markaziy banki tomonidan kotirovka qilinmaydigan valyutada kontrakt (shartnoma) tuzilgan holda birinchi boʻlimchada “100” qoʻyiladi. Oʻng boʻlimchada asosiy varaq va qoʻshimcha varaqlarning 42-ustunida koʻrsatilgan, tovarlarning deklaratsiya qilinadigan turkumining qiymatlar summasi sifatida olingan umumiy faktura qiymati raqamlarda koʻrsatiladi. 23-ustun. “Valyuta kursi” Ustunda kontrakt valyutasining Oʻzbekiston Respublikasi milliy valyutasiga nisbatan BYuD bojxona rasmiylashtiruviga qabul qilingan sanaga Markaziy banki tomonidan belgilangan kursi koʻrsatiladi. Agar Oʻzbekiston Respublikasi milliy valyutasi kontrakt valyutasi boʻlsa, ustun toʻldirilmaydi. 24-ustun. “Bitimning xususiyati” Ustunning chap boʻlimchasida Bitim xususiyati tasnifnomasi (6-son ilova)ga muvofiq bitim xususiyatining kodi koʻrsatiladi. Ustunning oʻng boʻlimchasida Valyutalar tasnifnomasi (5-son ilova)ga muvofiq yetkazib berilgan tovar uchun kontragent bilan hisob-kitob qilish valyutasining raqamli kodi koʻrsatiladi. Hisob-kitob valyutasi deganda deklaratsiyaning 9-ustunida koʻzda tutilgan, tashkilotning tashqi savdo biti mi boʻyicha oʻzaro hisob-kitoblari amalga oshirilgan yoki oshiriladigan valyuta tushuniladi. 25-ustun. “Chegaradagi transport turi” Ustunda “Transport turlari tasnifnomasi”ga (7-son ilova) muvofiq 21-ustunda koʻrsatilgan transport vositasi turining kodi koʻrsatiladi. 26-ustun. “Mamlakat ichidagi transport turi” Ustunda, tovarlarni deklaratsiya qilish ham amalga oshiriladigan bojxona organiga tovarlar yetkazib berilgan transport turi kodi koʻrsatiladi. Kod “Transport turlari . tasnifnomasi” (7-son ilova)ga muvofiq koʻrsatiladi. 28-ustun. “Moliyaviy va bank maʼlumotlari” Ustunda bojxona toʻlovlarini toʻlovchi shaxsning moliyaviy va bank maʼlumotlari koʻrsatiladi. Rekvizitlarning har biri yangi satrdan boshlanadi va ular har birining oldiga tartib raqami qoʻyiladi: 1 — toʻlovchining KTUT kodi / bankning KTUT kodi; 2 — bankning toʻliq nomi; 3 — bankning pochta manzili; 4 — Oʻzbekiston Respublikasi milliy valyutasidagi hisobvaraq raqami; 5 — erkin almashtiriladigan valyutadagi toʻlovlar mavjud boʻlganda valyuta hisobvaragʻi raqami. Bojxona toʻlovlari jismoniy shaxslar tomonidan naqd toʻlangan hollarda 28-ustunda “Naqdina toʻlov” deb yoziladi. 29-ustun. “Chegaradagi bojxona” Ustunda tovarlar Oʻzbekiston Respublikasiga kiritiladigan bojxona postining nomi, shuningdek uning “Bojxona posti tasnifnomasi”ga muvofiq kodi (8-ilova) koʻrsatiladi. 31-ustun. “Yuk joylari va tovar tavsifi” “Tamgʻalash va miqdor — konteynerlar raqami, tovar tavsifi” TIF TN boʻyicha tovarlar tasnifi qoidalariga muvofiq deklaratsiya qilinadigan tovarlarni muayyan 9 belgili subpozitsiyaga bir xilda tasniflash imkonini beruvchi tovarlarning firma nomlari va ularning texnik xususiyatlari, shu jumladan model raqamlari, turlari, oʻlchamlari, GOSTlar, koʻrsatkichlar va hokazolar koʻrsatiladi. Deklaratsiya qilinadigan tovarlarni TIF TNda keltirilgan tovar pozitsiyasi umumiy nomi bilan koʻrsatishga yoʻl qoʻyilmaydi. Shundan keyin yuk joylarining turi va miqdori hamda ularning tamgʻalanishi boʻyicha maʼlumotlar beriladi. Konteynerlarda tashiladigan tovarlar uchun miqdor koʻrsatiladi va boʻsh joydan keyin konteynerlar raqami koʻrsatiladi. Ustunning pastki oʻng burchagida maxsus ajratilgan hoshiyada tovarlarning qoʻshimcha oʻlchov birligida miqdori, TIF TNga muvofiq oʻlchov birligining shartli belgisi koʻrsatiladi (qoʻshimcha oʻlchov birligi kodi 41-ustunda qoʻyiladi). Faqat asosiy oʻlchov birligi — “kg” qoʻllangan hollarda ustunning pastki oʻng qismi toʻldirilmaydi. Qoʻshimcha varaqlardagi foydalanilmagan “Tovar tavsifi” ustunlari chizib oʻchiriladi. Pastki chap burchakda ajratilgan hoshiyadagi “№” belgisi ostida deklaratsiya qilinadigan tovar isteʼmolchisi boʻlgan tashkilotning KTUTiga muvofiq 8 belgili kodi koʻrsatiladi. Agar isteʼmolchilar bir nechta boʻlsa, u holda mazkur tovarni import qiluvchi tashkilot KTUTiga muvofiq kod koʻrsatiladi. 32-ustun. “Tovar №” Ustunda 31-ustunda deklaratsiya qilinadigan tovarning tartib raqami koʻrsatiladi. Deklaratsiyada va qoʻshimcha varaqlarda deklaratsiya qilinadigan tovarlar miqdori 100 tadan oshmasligi kerak. Bu miqdordan oshib ketilganda yangi deklaratsiya rasmiylashtiriladi. Agar bir nomdagi tovarlar deklaratsiya qilinsa, bu holda ustunda “1” qoʻyiladi. 33-ustun. “Tovar kodi” Ustunning chap qismida 31-ustunda deklaratsiya qilinadigan tovarlarning TIF TN boʻyicha 9 belgili kodi koʻrsatiladi. Kod tuzilish jihatidan boʻsh joylarsiz va boshqa ajratish belgilarisiz yoziladi. 34-ustun. “Kelib chiqish mamlakati kodi” Ustunning chap boʻlimchasida “Jahon mamlakatlari tasnifnomasi”ga muvofiq 31-ustunda deklaratsiya qilinadigan tovarlar kelib chiqish mamlakatining raqamli kodi koʻrsatiladi. Agar bojxona rasmiylashtiruvi vaqtiga kelib chiqish mamlakati nomaʼlum boʻlsa, u holda “000” kodi qoʻyiladi. 35-ustun. “Brutto vazni (kg)” Ustunda 31-ustunda tavsiflangan tovarning brutto vazni (kilogrammlarda) koʻrsatiladi. Brutto vazni — oʻrab-joylash materiallari vaznini ham qoʻshib hisoblaganda, tovarning yaxlitlash qoidalari boʻyicha butun miqdorlargacha yaxlitlangan umumiy vaznidir. Vazni bir kilogrammdan kam boʻlgan tovarlar uchun 0.XXX nuqtali soni koʻrsatiladi, bu erda XXX — tovarning grammlardagi vazni. 36-ustun. “Preferensiya” Ustunda “Preferensiyalar, imtiyozlar yoki bojxona toʻlovlarini toʻlashning boshqa xususiyatlari tasnifnomasi”ga muvofiq berilgan preferensiyalar, imtiyozlar yoki bojxona toʻlovlarini toʻlashning boshqa xususiyatlarining harfli kodi (9-son ilova) kuyidagi chizma boʻyicha koʻrsatiladi: 1/2/3/4, bu erda tegishli ravishda: 1 — bojxona rasmiylashtiruvi uchun bojxona yigʻimlarini toʻlash boʻyicha xususiyat kodi; 2 — bojxona bojini toʻlash boʻyicha xususiyat kodi; 3 — aksiz soligʻini toʻlash boʻyicha xususiyat kodi; 4 — qoʻshilgan qiymat soligʻini toʻlash boʻyicha xususiyat kodi. 37-ustun. “Rusum-qoidalar” Ustunda “Oʻzbekiston Respublikasi bojxona chegarasi orqali tovarlarni olib oʻtish rusum-qoidalari tasnifnomasi”ga muvofiq (2-son ilova) quyidagi uch tarkibiy qismdan iborat boʻlgan Oʻzbekiston Respublikasi bojxona chegarasi orqali tovarlarni olib oʻtish rusum-qoidalarining 6 belgili tarkibiy kodi koʻrsatiladi: keyingi ikki raqam — avvalgi bojxona rejimi kodi, agar u mavjud boʻlsa. Agar avvalgi bojxona rejimi nomaʼlum yoki boʻlmagan boʻlsa, u holda “00” qoʻyiladi; oxirgi ikki raqam — “Oʻzbekiston Respublikasi bojxona chegarasi orqali tovarlarni olib oʻtish rusum-qoidalari tasnifnomasi”da belgilab qoʻyilgan, deklaratsiya qilinadigan tovarlarning xususiyat kodi. Agar yuqorida qayd etilgan tasnifnomada tovarlarni oʻtkazish xususiyatlari aniqlanmasa, u holda “00” qoʻyiladi. 38-ustun. “Netto vazni (kg)” Ustunda 31-ustunda tasniflangan tovarning netto vazni (kilogrammlarda) koʻrsatiladi. Netto vazni — tovarning sof vazni boʻlib, uning isteʼmol qilinishi chogʻigacha ajralmas qismi boʻlib hisoblanadigan va tovar chakana savdoga yetib kelguniga qadar unda boʻladigan oʻrab-joylash sirtini ham oʻz ichiga oladi yoki quyiluvchi va sochiluvchi tovarlar uchun yaxlitlash qoidalari boʻyicha butun miqdorlargacha yaxlitlangan umumiy vazn. Vazni bir kilogrammdan kam boʻlgan tovarlar uchun 0.XXX nuqtali soni koʻrsatiladi, bu erda XXX — tovarning grammlardagi vazni. 39-ustun. “Kvota” Miqdoriy cheklashlar belgilangan tovarlar uchun toʻldiriladi. Ustunda ajratilgan kvota qoldigʻi olingan litsenziyaga muvofiq oʻlchov birligida koʻrsatiladi. Tovarning deklaratsiya qilinayotgan turkumi kvota qoldigʻini belgilashda hisobga olinmaydi. 40-ustun. “Umumiy deklaratsiya / avvalgi hujjat” Agar eʼlon qilinayotgan bojxona rejimidan oldin boshqa bojxona rejimi boʻlgan boʻlsa yoki vaqtincha, davriy yoxud umumiy deklaratsiya taqdim etilgan boʻlsa, ustun toʻldiriladi. Ustunda avvalgi deklaratsiyaning maʼlumot raqami koʻrsatiladi. 41-ustun. “Qoʻshimcha oʻlchov birliklari” Ustunda TIF TNda keltirilgan “Oʻlchov birliklari jadvali”ga muvofiq, 31-ustunning pastki oʻng boʻlimchasida berilgan tovarlar miqdorining qoʻshimcha oʻlchov birliklari kodi koʻrsatiladi. Agar mazkur tovar uchun TIF TN boʻyicha faqat asosiy oʻlchov birligi (kg) koʻrsatilsa, ustun toʻldirilmaydi. 42-ustun. “Tovarning faktura qiymati” Ustunda 31-ustunda deklaratsiya qilinadigan tovarning haqiqatda toʻlangan yoki toʻlanishi lozim boʻlgan yoxud tovarlar, ishlar, xizmatlarni muqobil yetkazib berish bilan kompensatsiyalanadigan, haqi toʻlanadigan shartnoma shartlariga muvofiq aqliy mulk natijalarining faktura qiymati shartnoma valyutasida koʻrsatiladi. 44-ustun. “Qoʻshimcha axborot taqdim etiladigan hujjatlar” Ustunda quyidagilar koʻrsatiladi (rekvizitlarning har biri yangi satrdan boshlanadi va ulardan har birining oldidan tartib raqami koʻrsatiladi): 1 — litsenziya raqami va berilgan sanasi, shuningdek uning amal qilish muddati; 2 — tovar-transport hujjatlari, hisobvaraq-fakturalar, invoyslarning raqamlari; 3 — shartnoma (kontrakt, bitim)ning, shartnomaga qoʻshimchaning raqami va sanasi, shuningdek shartnomaning umumiy summasi; 4 — boshqa davlat organlari (ularning nomi koʻrsatiladi) ruxsatnomasining raqami va berilgan sanasi, agar tovarlar bu organlarning nazoratiga tegishli boʻlsa; 5 — kontraktning Oʻzbekiston Respublikasi TIAVda roʻyxatdan oʻtkazilgan raqami va sanasi; 6 — bojxona toʻlovlarini toʻlashdan ozod etishni koʻzda tutgan hujjatning nomi, raqami va sanasi; 7 — tovarning kelib chiqishi toʻgʻrisidagi sertifikatning raqami va sanasi; 8 — bojxona rasmiylashtiruvi uchun zarur boʻlgan boshqa hujjatlar va maʼlumotlar (bojxona toʻlovlari muddatining uzaytirilishi, garov shartnomalari, NTZ bayonnomasi, qayta deklaratsiyalash va hokazo). 45-ustun. “Boj qiymati” Ustunda 31-ustunda deklaratsiya qilinadigan tovarlarning boj qiymati deklaratsiyasida (BQD) eʼlon qilinadigan “Boj tarifi toʻgʻrisida”gi Oʻzbekiston Respublikasi qonunida belgilangan, tovarlarning boj qiymatini belgilash usullariga muvofiq hisoblab chiqilgan boj qiymati kontrakt valyutasida koʻrsatiladi. 46-ustun. “Statistik qiymat” Ustunda tovarlarning 45-ustunda keltirilgan boj qiymati boʻyicha X.XXning ikkinchi belgisigacha aniqlikda qayta hisoblab chiqilgan statistik qiymati ming AQTTT dollari miqdorida koʻrsatiladi. Statistik qiymatni AKD1 dollarida qayta hisoblashda Oʻzbekiston Respublikasi Markaziy banki tomonidan belgilangan, deklaratsiya bojxona rasmiylashtiruviga qabul qilingan sanadagi kursi qoʻllaniladi. 47-ustun. “Bojxona bojlari va yigʻimlarini hisoblash” Bojxona toʻlovlari summasini hisoblash BYuD asosiy varagʻi va qoʻshimcha varaqlaridagi 31-ustunlarda eʼlon qilingan har bir tovar boʻyicha bojxona toʻlovlari turlariga koʻra alohida amalga oshiriladi. Doimo BYuDning asosiy varagʻi 47-ustunida koʻrsatiladigan jismoniy shaxslar tomonidan olib kiriladigan tovarlar uchun yigʻimlar va bojxona rasmiylashtiruvi uchun yigʻimlar bundan mustasno. “Turi” kichik ustunida Bojxona toʻlovlari tasnifnomasi (10-son ilova)ga muvofiq bojxona toʻlovi turining kodi koʻrsatiladi. “Hisoblash asosi” kichik ustunida bojxona toʻlovining qonun hujjatlariga muvofiq belgilangan hisoblash asosi koʻrsatiladi. Hisoblash asosini aniqlashda 12 va 45-ustunlarda koʻrsatilgan tovarlar qiymatlarini deklaratsiya bojxona rasmiylashtiruviga qabul qilingan sanadagi Markaziy bank tomonidan belgilangan kurs boʻyicha qayta hisoblash amalga oshiriladi. “Stavka” kichik ustunida bojxona toʻlovi summasini hisoblashda qoʻllanadigan bojxona toʻlovlari stavkasining belgilangan miqdori koʻrsatiladi. “Summa” kichik ustunida bojxona toʻlovining Oʻzbekiston Respublikasi milliy valyutasida hisoblangan summasi koʻrsatiladi. “TU” kichik ustunida toʻlov usulining ikki belgili harfiy kodi koʻrsatiladi: “nh” — bank orqali naqdsiz hisob-kitob; “nt” — bojxona toʻlovlarining naqd toʻlov summasi; “mu” — bojxona toʻlovlari boʻyicha muddati uzaytirilgan toʻlov taqdim etilgan; “bt” — bojxona toʻlovlari boʻyicha boʻlib-boʻlib toʻlash taqdim etilgan; “00” — toʻlov amalga oshirilmasligi kerak. 48-ustun. “Toʻlovlar muddatini uzaytirish” Ustunda toʻlovlar boʻyicha uzaytirilgan muddat yoki boʻlib-boʻlib toʻlash taqdim etilgan holda bunday toʻlovlarni toʻlashning oxirgi muddati koʻrsatiladi. U olti raqamli boʻlib, ularning har bir juftligi nuqtalar bilan ajratiladi va tegishli ravishda kun, oy va yilni anglatadi. 49-ustun. “Ombor pomi” Ustunda bojxona yoki erkin omborni tashkil etish uchun berilgan litsenziya raqami va sanasi koʻrsatiladi, agar deklaratsiya qilinadigan tovarlar ilgari tegishli rejimlarda joylashtirilgan boʻlsa. 50-ustun. “Ishonchnoma beruvchi shaxs” Ustunda quyidagi mazmundagi yozuv yoziladi: “Taqdim etilgan maʼlumotlar uchun javobgar ... ”, keyin esa bojxona rasmiylashtiruvi boʻyicha mutaxassisga deklaratsiyaga kiritish uchun zarur maʼlumotlarni taqdim etgan, bojxona chegarasi orqali tovar va transport vositalarini olib oʻtuvchi tashkilot yoki jismoniy shaxsga ishonchnoma beruvchi shaxsning familiyasi, ismi, otasining ismi, lavozimi, telefon raqamlari, uning shaxsiy imzosi va sana koʻrsatiladi. Agar ishonchnoma beruvchi shaxs deklaratsiyani toʻldirgan bojxona rasmiylashtiruvi boʻyicha mutaxassis boʻlsa, quyidagi mazmundagi yozuv yoziladi: “Taqdim etilgan maʼlumotlar” uchun javobgar 54-ustunga qaralsin. 53-ustun. “Bojxona va tayinlangan mamlakat” Ustunda, bojxona rasmiylashtiruvini oʻtkazish uchun ichki bojxona organiga tovarlar keltirilishiga asos boʻlgan bojxona tranziti hujjatlari toʻgʻrisidagi maʼlumotlar koʻrsatiladi (rekvizitlarning har biri yangi satrdan boshlanadi va ular har birining oldiga tartib raqami qoʻyiladi): 1 — yetkazib berish nazorati hujjatining (EBNH) raqami; 2 — MDP daftarchasining raqami va sanasi. 54-ustun. “Joy va sana” Ustunda 14-ustunda koʻrsatilgan shaxs nomidan BYuD topshiruvchi, bojxona rasmiylashtiruvi boʻyicha mutaxassis toʻgʻrisida quyidagi maʼlumotlar koʻrsatiladi: — BYuD toʻldirilgan joy va sana; — bojxona rasmiylashtiruvi boʻyicha mutaxassisning familiyasi, initsiallari, ixtisoslik shahodatnomasining raqami, shuningdek uning amal qilish muddati; — deklarant tashkilotning telefon raqami. BYuDda eʼlon qilingan maʼlumotlarning ishonchliligi bojxona rasmiylashtiruvi boʻyicha mutaxassisning imzosi va deklarant-tashkilotning muhri bilan tasdiqlanadi. Qoʻshimcha varaqlarda bunday tasdiqnoma har bir qoʻshimcha varaqning “S” ustuni ustida joylashgan, pastki oʻng qismida amalga oshiriladi. A ustuni Ustunda 9-ustunda koʻrsatilgan shaxsning tashqi savdo shartnomasi (kontrakt)ni hisobga olgan vakolatli bankning rekvizitlari, shuningdek bu shaxsning hisob varaqlari raqami koʻrsatiladi (rekvizitlarning har biri yangi satrdan boshlanadi va xar birining oldiga tartib raqami qoʻyiladi): 1 — bankning KTUT kodi; 2 — bankning toʻliq nomi; 3 — bankning pochta manzili; 4 — Oʻzbekiston Respublikasi milliy valyuta hisobvaragʻi raqami; 5 — valyuta hisobvaragʻi raqami. Tovarlarni bankda hisobga olish shart boʻlmagan shartnomalar boʻyicha olib oʻtish hollarida, 9-ustunda koʻrsatilgan shaxsning hisobvaraqlarda xizmat koʻrsatuvchi bankning hisobvaraqlari koʻrsatiladi. Tovarlar banqda oʻz hisobvaraqlariga ega boʻlmagan jismoniy shaxslar tomonidan import qilinganda “A” ustuni toʻldirilmaydi. V ustuni. “Hisoblash tafsilotlari” Ustunda Bojxona toʻlovlari tasnifnomasiga (10-son ilova) muvofiq BYuD asosiy varagʻi va qoʻshimcha varaqlar boʻyicha toʻlovlardan iborat boʻlgan toʻlov kodi koʻrsatiladi, shuningdek bojxona toʻlovlari toʻlanganini tasdiqlovchi toʻlov hujjatlarining raqami va sanasi koʻrsatiladi. S ustuni Ustunda quyidagilar koʻrsatiladi (rekvizitlarning har biri yangi satrdan boshlanadi va ularning har birining oldiga tartib raqami qoʻyiladi): 1 — import kontraktlarini Oʻzbekiston Respublikasi bojxona organlarida hisobga (roʻyxatga) qoʻyish simvoli, raqami va sanasi. Masalan: Im-Oʻz 123-son 12.05.98 y. - DBQda 12.05.98 y. da 123-son bilan hisobga qoʻyilgan import kontrakti-ni anglatadi. Bunda DBQ tomonidan hisobga olingan import kontraktining simvoli “Im-Oʻz” bilan belgilanadi. Viloyatlarda hisobga qoʻyilgan import kontrakti simvolining ikkinchi qismida tegishli viloyat belgisi qoʻyiladi, yaʼni “Im-TN” — Toshkent shahri, “Im-TSh” — Toshkent viloyati, “Im-SN” — Samarqand viloyati va hokazo; 2 — tovarlarni Oʻzbekiston Respublikasi hududiga olib kirish sanasi. Olib kirish sanasi quyidagicha belgilanadi: — avia- va temir yoʻl transporti uchun _ tovarning Oʻzbekiston Respublikasi bojxona chegarasidan oʻtishining tovar-transport yukxatida koʻrsatilgan sanasi boʻyicha; — avtotransport uchun — olib oʻtish qaydnomasi berilgan sana boʻyicha tovarga ilova qilinuvchi hujjatlarga chegaradagi bojxona postida — Oʻzbekiston Respublikasi chegarasini kesib oʻtish punktida burchak muhr qoʻyilgan sana boʻyicha; 3 — import bitimi pasportini rasmiylashtirish raqami va sanasi. 6.5. Ustunlarni bojxona organlari mansabdor shaxslari tomonidan toʻldirish tartibi 7-ustun. “Maʼlumot raqami” Ustunda quyidagi chizma boʻyicha deklaratsiya qabul qilish rejimi va sanasi koʻrsatiladi: 1-son element — Bojxona postlari tasnifnomasiga muvofiq bojxona organining besh belgili raqamli kodi; 2, 3 va 4-son elementlar — bojxona rasmiylashtiruviga deklaratsiya qabul qilish kuni, oyi va yili; 5-son element — tegishli bojxona organi tomonidan rasmiylashtirilgan deklarantning tartib raqami (joriy yilda oʻsib boruvchi yakun bilan, yil tugashi bilan raqamlash yangilanadi). Deklaratsiyaning tartib raqami takrorlanmasliga kerak. B ustuni Ustunda bojxona organlarining muhr va burchak muhrlari, shuningdek zarur hollarda bojxona nazorati natijalaridan dalolat beruvchi boshqa belgilar qoʻyiladi. Bojxona nazorati natijalari xususidagi burchak muhrlar tovarlarni olib oʻtish toʻgʻrisida qaror qabul qilgan bojxona organi inspektorining raqamli muhri bilan tasdiqlanadi. Bojxonaning boshqa burchak muhrlarini qoʻyish uchun BYuD orqa tomonidan foydalanishga yoʻl qoʻyiladi. BYuD orqa tomonidan boshqa zaruriy maʼlumotlarni taqdim etish uchun, shuningdek BYuD ustunlariga tegishli maʼlumotlarni ularni old tomoniga sigʻdirish imkoniyati boʻlmagan hollarda foydalanishga yoʻl qoʻyiladi. Bunday hollarda mazkur maʼlumotlar bitta chiziq bilan oʻraladi va tovarni deklaratsiya qiluvchi shaxs (deklarant yoki bojxona brokeri) muhri bilan, shuningdek tovarni oʻtkazish toʻgʻrisida qaror qabul qilgan bojxona organi mansabdor shaxsining shaxsiy raqamli muhri bilan tasdiqlanadi. Mazkur meʼyoriy hujjat qabul qilinishi munosabati bilan “Oʻzbekiston Respublikasi bojxona chegarasi orqali olib oʻtiladigan tovarlarni oʻtkazish va deklaratsiya qilish tartibi toʻgʻrisida”ga Vaqtinchalik yoʻriqnomaning I, II, IX, X boʻlimlari va Davlat bojxona qoʻmitasi tomonidan 1993-yil 23-dekabrda 162-son buyruq bilan tasdiqlangan, Oʻzbekiston Respublikasi Adliya vazirligi tomonidan 1993-yil 14-oktabrda 3-son bilan roʻyxatga olingan “Bojxona yuk deklaratsiyasini toʻldirish tartibi toʻgʻrisida”gi Vaqtinchalik yoʻriqnomaning I, II, III boʻlimlari va ilovalar, Oʻzbekiston Respublikasi Adliya vazirligi tomonidan 1995-yil 20-sentabrda 176-son bilan roʻyxatga olingan “Jismoniy shaxslar tomonidan Oʻzbekiston Respublikasi bojxona chegarasi orqali olib oʻtiladigan tovarlarga bojxona yuk deklaratsiyasi toʻldirish tartibi toʻgʻrisida”gi Vaqtinchalik yoʻriqnoma, shuningdek Oʻzbekiston Respublikasi Adliya vazirligi tomonidan 1995-yil 20-sentabrda 175-son bilan roʻyxatga olingan Eksport va import bojlarini hamda bojxona rusum-qoidalarini oʻtkazish uchun yigʻimlarni hisoblash va undirish Vaqtinchalik yoʻriqnomasining bojxona yuk deklaratsiyasi ustunlarini toʻldirish qismi oʻz kuchini yoʻqotadi.